text:
Malta
Vinkelvej 2
DK-9850 Hirtshals
Telefon: (+45) 98 94 43 70 ella (+45) 98 94 43 74
Fartelefon: (+45) 40 34 73 94
Teldupostur: This email address is being protected from spambots. You need JavaScript enabled to view it.
Heimasíða: http://malta-hirtshals.dk/foroyskt/index.html
Sjálveigandi stovnurin Malta, Klaksvík, fór at virka í 1984, tá Malta-húsini á Vinkelvej 2, í Hirtshals vóru keypt.
Endamál stovnsins er at nýta hesa ogn fyrst og fremt til kristiligt arbeiði fyri føroyskar sjómenn, sum koma til Hirtshals, og eisini fyri føroyingar, sum búgva í Hirtshals og har um leiðir. Somuleiðis fyri danir og aðrar, ið skuldu haft áhuga fyri at komið inn á gólvið. Dentur verður lagdur á at reka evangeliskt virksemi.
Malta er ein sjálvsognarstovnur við tilknýti til Brøðrasamkomurnar í Føroyum og er nú samkoma sett á stovn, sum eisini hevur innivist í húsunum.
Sunnudag kl. 11.00 Minnismáltíð Harrans
Sunnudag kl. 13.00 Sunnudagsskúli
Sunnudag kl. 18.00 Evangeliskur fundur
Mikudag kl. 20.00 Bønar- og Uppbyggingarfundur
Fyrsta hóskvøld í hvørjum mánaði kl. 20.00 er kvinnufundur
Fyrsta vikuskifti í hvørjum mánaði skipar Malta fyri evangeliskum fundum í ymiskum býum "Suðuri á landi" sum tað verður kallað, t.d. í Esbjerg, Sønderborg, Vejle.
Hesi manna nevndina í Malta:
Kristian Martin Rasmunssen
Mikkjal á Bergi
Jógvan Høj
Eyðun Løkságarð
Eyðun Elttør
Gulak Madsen
Edmund Joensen
Hann læt stormin vendast í stilli,
bylgjurnar rundan um teir tagnaðu;
glaðir vóru teir, tí av stilti,
og Hann leiddi teir inn í havnina,
ið teir tráaðu eftir.
Sálm. 107.29,30


c: text/html

text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
23. Des 2005
Barnaverndarsamstarv
Kelda: Portalurin Barnaverndarsamstarvið millum kommunurnar í Vágum, Vestmanna og Kvívík er góðkent av landsstýrismanninum við almanna- og heilsumálum Leiðari er settur, og nýggja barnaverndarnevndin í økinum hevur havt sín fyrsta fund. Sørvágs-, Miðvágs-, Sandavágs-, Vestmanna- og Kvívíkar kommunur hava sett Súsonnu
23. Des 2005
Rustarin um Kap Farvel
Søgan um Kap Farvel selur óføra væl, og er eisini sera forvitnislig at kaga í. Forlagið Rustarin boðar í tíðindaskrivi frá, at upplagið á 2000 bøkur er næstan alt selt uppá bert 20 dagar.
20. Des 2005
Trolvirki í Vestmanna
Kelda: Portalurin.fo Søren Havmand, verfaðir hansara, Helgi Brekku og sonur Søren, René, fara nú at stovna felagið, Føroya Trol, sum fer undir at framleiða trol í keyptum hølum í Vestmanna Hann hevur drúgvar royndir í at framleiða og umvæla trol. Tað, sum
20. Des 2005
Nýggjársbál
Mint verður á, at borgarar sum ætla at skipa fyri nýggjársbáli í ár, skulu seta seg í samband við kommunuskrivstovuna har góðkent loyvi verður útskrivað.
19. Des 2005
Tunnilsætlan
Arbeiðið við eini samlaðari samferðsluætlan fyri Føroyar verður væntandi liðugt um árslok 2006. Svaraði Landstýrismaðurin í Vinnumálum Bjarni Djurholm, fyrispurningi frá Heidi Petersen løgtingskvinnu í tinginum fríggjadagin. Hann vísti samstundis á, at ynski vóru frammi um 12 tunnlar ymsa staðni í Føroyum.
12. Des 2005
Meiningsleyst herverk
Síðani jólatræið varð tendrað fyrr í mánaðinum, hevur tað fleiri ferðir verið gjørt herverk á perurnar - sum altíð. Men nú ber av. Nú vilja ótangar í bygdini gera meira av, tí í vikuskiftinum hevur onkur roynt at brotið træið, við at klúgva upp í toppin og
07. Des 2005
Brunatrygd
Í sambandi við alt tosið um brunatrygd á ansingarstovnumum í landinum, hevur almenningurin fingið tað fatan, at tað er beinleiðis hættisligt at lata síni børn verða ansaði á flestu barnagørðum í Føroyum - eisini í Vestmanna. Tað skal tí hervið boðast frá, at
06. Des 2005
Nýggjársbál
Kunning frá Agenda 21 Stovuni Viðv. brenning av nýggjársbálum. Nú nærkast aftur til nýggjársaftan og tey árligu nýggjársbálini runt um í landinum. Víst verður við hesum á, at brenning av nýggjárs- og jóansøkubálum o.t. bert er loyvt um
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)

robotstxt: allowed

filter: keep


text:
Úr Mosakulluni - Veturin hjá Undu
Bókadeild Føroya Lærarafelags
- Síður: 140
- Útgávuár: 2009
- Upprunamál: føroyskt
- Innbinding: innbundin við lesibandi
- Rithøvundur: Rakel Helmsdal
- Myndir: Edward Fuglø
Nói er ikki nakar djarvur sniffil, men tá ein av elstu vinum hansara, áarsveimið Unda, er í deyðavanda, fer hann kortini út á eina vandamikla ferð ígjøgnum tann kavaklædda Dalin. Og tað er ikki bara kuldan, hann skal varða seg fyri – alt er øðrvísi, tá kavi er.
Annar partur í røðini um tær smáu verurnar, ið búgva undir brúnni.
Í bókini er lesiband, so væl ber til at finna aftur á, har tú seinast las fyri barninum.


text:
Nógv børn eiga heimalomb, men í Kollafirði býr eitt serstakt heimalamb. Tað eitur Tyhja, og tað er blint. Ísak er sjey ár, og hann eigur Tyhju
Tað var í mai mánaði, at ein bóndi í Kollafirði varnaðist hetta serstaka lambið. Tá hann fór til seyðin hjá sær, sá hann, at eitt lamb ikki var sum øll hini. Tað var sjúkt, og bóndin helt, at tað fór ikki at yvirliva úti í náttúruni. Hann ringdi tí til Ísak og spurdi, um Ísak vildi taka sær av lambinum.
Í fyrstani ræddist Ísak lambið, tí eyguni vóru eitt sindur óhugnalig. Mamma hansara hjálpti honum at vaska eyguni á lambinum, og tveir dagar seinni vórðu tey frísk. Tey sóu tó, at eyguni vóru púra klár, og at lambið var blint.
Fyrst búði lambið inni hjá Ísaki í eina viku, so hon vandi seg við sína nýggju familju. Systir Ísak gav henni navnið Tyhja, sum merkir „blind“ á finskum.
Síðan ringdi bóndin eina ferð aftrat. Hann hevði eitt annað lamb, sum var so lítið, at tað heldur ikki fór at klára seg úti í náttúruni. Ísak fekk eisini tað lambið, og tað fekk navnið Eddie. Hetta var minsta lambið, Ísak nakrantíð hevði sæð.
Mamma og abbi Ísak hegnaðu lombunum eitt øki á bønum uttanfyri og smíðaðu teimum eitt lítið hús. Tyhja dugir ikki at finna húsið sjálv, men Eddie hjálpir henni, hvagar hon skal fara.
Tá ið tey sova, liggja tey ofta nær saman, so Eddie kann prika undir Tyhju og fáa hana at rakna við, um eitthvørt hendir rundan um tey.
Í fyrstani fingu Tyhja og Eddie fløsku frá Ísaki, men nú eta tey eisini gras, og tey vaksa óført. Tá ið tey verða eldri, eru tey ikki lomb longur. Tá eru tey vorðin til eina ær og ein veðr.
Ísak er sera góður við síni heimalomb og vitjar tey ofta. Tey eru eisini góð við hvørt annað og hjálpa hvørjum øðrum við tí, teimum tørvar.
Greinin stóð í Píka7 1/2017
Tekstur og myndir: Sanna Nolsøe Djurhuus


text:
Aftur á sigurskós
Sigurin var kærkomin eftir óvanliga laka úrtøku seinastu tíðina.
Felagsliðið hjá kvinnunum hevði mist stevið eitt sindur seinastu tíðina, seinast við einum 0-0 javnleiki á útivølli ímóti Giza Hoyvík, ið tær annars vunnu trygt fyrr í ár.
Sigast skal at Suðuroyar kvinnur vóru heldur illa mannaðar til dystin í dag og at tær stríddust væl allan dystin ígjøgnum. Dramatikkur var eisini fyri allar pengarnar tá ambulansan mátti koma á staðið at hyggja eftir leikarum hjá báðum liðunum, tó ikki beinleiðis orsaka av harðligum spælið. Alt tóktist tó at laga seg og vit ynskja teimum góðan betring.
Vár Miðberg skoraði bæði fyrstu málini í dag. Tað fyrsta rak hon forbí verjuna og leggur bóltin trygt í netið, meðan tað seinna var skotið hart og lágt í netmeskurnar. Triðja málið skoraði Fridrikka Clementsen, ið fekk prikað bóltin í málið, eftir innlegg frá Gerdu Magnussen. Suðuroyar kvinnur minkaðu um munin í 2. hálvleiki við einum flottum langskotið. 3-1 gjørdist endaliga úrslitið.
Trý flott stig afturat á kontoina og klárt til næsta dyst komandi sunnudag í Vágunum ímóti 07 Vestur (b).
Drívið á B71!


text:
Vindeygu heldur enn spegil
Í hesum døgum er norðurlendskt seminar fyri
vaksnamannaútbúgving í Føroyum.
NVL - Netværk for vuxnas lærande - er ein organisasjón
undir Norðurlendska ráðharraráðnum, sum millum annað hevur til endamáls at
førleikameta og vegleiða vaksin yvir 25 ár, sum hava lága ella lítla útbúgving,
men sum kortini hava góðar førleikar innan ávíst øki.
Í nógvum førum kunnu drúgvar praktiskar
royndir sammetast við útbúgving, og NVL, sum hevur limir í øllum
norðurlondum, arbeiðir sostatt við at fáa vaksnum fólki prógv uppá sínar
førleikar.
Rigmor Dam, landsstýrikvinna í
mentamálum, setti ráðstevnuna í gjáramorgunin og segði millum annað, at
endamálið við útbúgving er at umskapa spegil til vindeygu.
- Tá vit hyggja í speglið, síggja vit bara
okkum sjálv og tað, vit altíð hava sæð. Lítil menning er í
tí. Men hyggja vit út ígjøgnum vindeygað, kunnu vit seta okkum sjálv
í samband við umheimin, vit kunnu síggja nýggj mál og øðrvísi mátar, segði
Rigmor Dam millum annað.
Kelda: mmr.fo


text:
Lambið
John R. Cross
Dieses Buch kann in Apple Books auf deinem Mac oder iOS-Gerät geladen und gelesen werden.
Beschreibung
Ein tíðarleysur boðskapur, ætlaður børnum og øllum at njóta.
Ein týdningarmiklan dag fyri nógvum árum síðan varð ein merkisverd søga søgd um eitt Lamb. Tey, sum lurtaðu, vórðu tikin við á eina ferð gjøgnum Bíbliuna, frá skapanini til krossin. Søgan legði dent á høvuðsboðskapin í Skriftini og avdúkaði veruliga týdningin av Lambinum. Tað er hesa søgu, vit aftur vilja siga frá í hesi bók – ein ógloymandi boðskapur, sum øll eiga at hoyra.
Screenshots
- Gratis
- Kategorie: Bibelstudium
- Erschienen: 09.08.2016
- Verlag: GoodSeed International
- Druckseiten: 184 Seiten
- Sprache: Färöisch


text:
Alheimsskótalegan Jamboree
Alheimsskótalegan Jamboree er ein felags skótalega, ið WOSM (World Organisation of the Scout Movement) skipar fyri, til allar skótar í heiminum í aldrinum 14-17 ár. Vanliga luttaka fleiri túsund skótar frá øllum heiminum, og er hendan legan 4. hvørt ár, burtursæð frá tá seinni veraldarbardagi herjaði á.
Legan skiftir frá landi til land hvørja ferð. Fyrsta legan varð hildin í London Englandi í 1920.
Limalond í WOSM kunna senda eina umsókn um at halda jamboree í sínum landi, men WOSM hevur altíð endaligu avgerðina.
Innihaldsyvirlit
[rætta | rætta wikitekst]
Navnið kemur frá tí enska orðinum "Jamboree" ið merkir gleðilig og larmut fólkasamling.
Søgan[rætta | rætta wikitekst]
WOSM nýtur altíð orðingina "World Scout Jamboree", men í dagligari talu, verður legan bert nevnd Jamboree runt um í heiminum.
Skótarørslan kom skjótt at verða ein altjóða felagskapur, aftaná at Robert Baden-Powell stovnaði hana í Englandi í 1907. Við tí skjóta vøkstrinum, sá Baden Powell skjótt, at har var mangul á samling fyri skótaumboð runt um í heiminum. Upprunarliga hugskotið var at stovna altjóða vinarlag, og læra skótarnar um onnur fólkasløg og tjóðir í gjøgnum beinleiðis samskifti.
Hugskotið var fyrst givið Baden-Powell av skótaovastanum í Grikkalandi, Konstantinos ("Kokos") Melas á altjóða skótaráðstevnuni í Englandi árið 1918[1]. Melas mældi til, at slík lega kundi verið hildin fjórða hvørt ár, líka sum teir Olympisku Leikirnir. Baden-Powell frøddist um hugskotið, og valdi at nevna leguna "Jamboree".
Fyrri veraldarbardagi hevði tó við sær, at fyrireikingarnar ikki kundu fara í gongd beinaveg, og var tí fyrsta Jamboreein ikki fyrr enn á sumri 1920 í Olympia Halls í Kensington í Englandi. Stuttlig tilvild var at legan var hildin í Olympia Halls, tá tað hevði veri avgjørt at móta tiltakið eftir Olympisku Leikunum. 8000 skótar luttóku frá 34 londum.
Hareftir varð Jamboree hldin fjórða hvørt ár, við einum undantøki. Ongin Jamboree varð hildin í Iran í 1979, sum ætlað, vegna politiskan ófrið, sum herjaði í landinum um tá tíðina. Vegna seinna heimsbardaga, bleiv ein Jamboree útsett til aftaná kríggjið - hendan Jamboree verður nevnd friðar Jamboree'in og varð hon hildin í Fraklandi í 1947.
Ístaðin fyri leguna sum skuldi vera í Iran, avgjørdi World Scout Committee, sum er hægsti myndugleiki hjá WOSM, at halda minni legur runt um í heiminum, so skótar ikki mistu møguleikan at møta øðrum skótum í størri samling. Eitt dømi uppá hetta er ein "mini Jamboree" sum var hildin í Perth í Avstralia í savnaði fleiri túsund skótar runt um í heiminum. Eitt líknandi tiltak var sett í verk í 2007, tá skótarørslan fagnaði 100 árum síðani fyrstu skótaleguna.
Fyrstu 7 Jamboreeinrnar vóru allar hildnar í Evropa, áttunda legan varð hildin í Norður Amerika, og byrjaði venjan at skiftast ímillum heimspartar eftir hetta. Í 2014 er Afrika einasti heimspartur sum enn ikki hevur hildið Jamboree.
Størsta Jamboree sum hevur verið hildin higartil, varð hildin í Birkenhead í Englandi í 1929, tá 50,000 skótar frá øllum heiminum luttóku. Fleiri hundrað skótar, sum ikki vóru luttakarar, vitjaðu leguna á vitjunardøgum.
Fyrsta jamboreein var eisini ætlað almenninginum. Baden-Powell meinti at hetta var ein gyltur møguleiki, at vísa almenninginum skótaarbeiðið í praksis, og vísa hvussu aðrir kulturar arbeiddu. Vitjunardagar eru enn í dag ein stóru partur av Jamboreeleguni, og er tað vorðið eitt so stórt tiltak, at fólk, ið ynskja at vitja á Jamboreeini í Japan 2015, noyðast at keypa sær atgongumerki á internetinum í góðari tíð. Avmarkað atgongd verður, og byrjar sølan í februar 2015, sjálvt um legan ikki byrjar fyrr enn á Ólavsøkuaftan sama ár. [2]
Hvør og ein Jamboree arbeiðir erftir sínum egna formati og tema, men endamálið er altíð at geva skótunum góða tíð at prøva og uppliva siðir hjá øðrum kulturum, runt um í heiminum, og menna alheimsskótavinarlag.
Jamboreein í 2007 fall á 100 ára føðingardagshaldið hjá altjóða skótarørsluni. Í hesum sambandi varð Englandi aftur boðið at halda jamboreeina, eftirsum at tað var har skótaarbeiðið byrjaði í 1907. Meir enn 40.000 skótar tjaldaðu í Hyland Park í Essex. Fleiri hundrað túsund vitjaðu á vitjunardøgum.
Næsta Jamboree varð hildin í Rinkaby í Svøríki í 2011, Jamboreein í 2015 verður hildin í Kirara-Hama í Japan, og í 2019 verður legan hildin í The Summit Bechtel Family National Scout Reserve í West Virginia, USA.
Jamboree í tølum[rætta | rætta wikitekst]
* Hátíðarhald av 100 ára føðingardegi Baden-Powells og 50 ára stovningardegi skótarørslunar.
** Avlýst vegna politisku støðuna í Iran.
*** Hesar Jamboreeirnar vórðu hildnar um árskiftið
**** Hátíðarhald av 150 ára føðingardegi Baden-Powells og 100 ára stovningardegi skótarørslunar.
Føroysk luttøka á Jamboree[rætta | rætta wikitekst]
Føroya Skótaráð samskipar føroyska luttøku á Jamboree. Av tí at Føroyar eru partur av danska kongaríkinum, eru vit ikki sjálvstøðugir limir í WOSM. Føroyar noyðast tí at vera partur av danska ferðaliðinum, umboða Danmark, og sleppa ikki at flagga føroyska Merkinum á opnunarhátíðini, tá eitt umboð frá øllum luttakandi londum ganga skrúðgongu við fløggum sínum. Hetta eru føroyingar sera harmir um. Føroyar hava tó fyrr fingið undantaksloyvi til at flagga á sínum leguøki, og at ganga við hálsklútum í føroysku flagglitunum.
Ringt er at meta hvussu nógvir føroyskir skótar hava luttikið á jamboree og nær vit luttóku fyrstu ferð.
Ein blaðgrein frá Dimmalætting hevur at vísa, at ein bólkur av føroyskum skótum luttók í USA í 1967.
Føroyskir skótar hava verið umboðaðir á øllum jamboreeum síðani í 1980'inum.
Í 2015 fara umleið 67 føroyskir skótar, leiðarir og hjálparfólk úr øllum skótasamskipanum á Jamboree í Japan.[4]
JOTA, JOTI og JOTT[rætta | rætta wikitekst]
Jamboree on the Air[rætta | rætta wikitekst]
Jamboree on the Air ella JOTA, sum tað verður nevnt í vanligari talu, er eitt tiltak, sum fer fram, triðja hvørt vikuskifti í oktober hvørt ár. Tiltakið var fyrstu ferð hildið í sambandi við 50 ára føðingardagshaldið hjá skótarørsluni í 1957. JOTA verður mett at vera størsta tiltak WOSM skipar fyri árliga.
Jamboree on the Internet[rætta | rætta wikitekst]
Jamboree on the Internet ella JOTI, sum tað verður kallað í vanligari talu, er eitt tiltak sum fer fram samstundis sum JOTA. Hetta tiltak var fyrstu ferð hildið í 1996, og hevur til endamál at samskifta við aðrar skótar runt um í heiminum í gjøgnum alnótina, ofta gjørt í gjøgnum ScoutLink á Mirc, ella í gjøgnum teldupost.
Upprunin kom í 1995, tá rovaraskótin Norvan Vogtvvar frá Avstralia var útvekslings student í Hollandi. Norvan gjørdi eitt link á Mirc, har hann kundi tosa við skótaliðið heima í Avstralia.
Í november 1996 avgjørdi World Scout Committee, vitandi av vøkstrinum í samskiftum skóta ímillum á alnótini, og at JOTI longu var veruleiki fleiri staðni í heiminum, at gera hetta til eitt afturvendandi tiltak, við tí endamáli at samskifta á hesum miðli. Avgjørt var at JOTI skuldi haldast hvørt ár, samstundis sum JOTA.
Í 2011 kom tann fyrsta JOTI útvarpstøðin. Tað var ein útvarpsstøð á alnótini sum bert var virk í JOTA/JOTI vikuskiftinum. Hon hevði til endamál at undirhalda skótum, sum sótu við telduna runt í heiminum, og samskiftu hvør við annan. Útvarpstøðin útvarpaði ímillum annað beinleiðis samtalur við skótar runt um í heiminum. Útvarpstøðin var samskipað av einum skótabólki í Englandi, sum kallar seg Avon Scout Radio, við hjálp frá Scout Radio. JOTI Radio er nú vorðin ein fastur partur av JOTA/JOTI vikuskiftinum.
Eftir luttøku av JOTA/JOTI fáa allir luttakarar eitt merki, sum vísir at tey hava luttikið. Føroyar eru partur av norðurlenskum skótasamstarvi, og fáa tí eitt merki, ið vísir øll tey norðurlensku fløggini samantvinnað, sum skal merkja samanhald og samarbeiði landanna ímillum.
Jamboree on the Trail[rætta | rætta wikitekst]
Hugskotið til Jamboree on the Trail, ella JOTT, sum tað kallast í vanligari talu, kemur frá einum ,minni tiltaki sum var skipað fyri í einum Jamboree ári. Sum hjá JOTA og JOTI er endamálið eitt virksemi, sum skótar runt um í heiminum kunna vera felags um. Í hesum føri er talan um ein gongtúr, sum er hvørt ár annan leygardag í mai.
Teinurin, ið skal gangast hevur ymiskar vegalongdir, so øll kunna luttaka, har í millum úlvaungar, sum eru oftast teir yngstu limirnir í skótarørsluni.
Endamálið er at vera partur av einum felags tiltaki, sum verður framt á sama degi í fleiri londum runt um í heiminum, og vísa á altjóða skótavinarlag.
Somuleiðis her fáa lutakaranir eitt merki, ið vísir luttøku.
Smærri tiltøk[rætta | rætta wikitekst]
Har eru upp til 10 ymiskar mini Jamboreeir, ella Jamborettur, sum tær verða kallaðar, runt um í heiminum hvørt ár. Har í millum økisjamboreeir, sum verða hildnar í teimum ymisku heimspartunum triðja hvørt ár. Luttøkan er sum oftast minni enn á alheims Jamboree, men hesi tiltøk eru sera væl móttikin. EuroJam í 2005, sum var ein økisjamboree fyri Evropa, hevði til dømis 10.000 luttakarar frá øllum Evropa.
Keldur[rætta | rætta wikitekst]
- ↑ http://www.proskopos.com/jaboree_tieinai_en.html
- ↑ http://www.23wsj.jp/day_visitor.html
- ↑ http://www.23wsj.jp/assets/hb_adult_en.pdf
- ↑ Bókin Skóti 2014/2015
Leinkjur úteftir[rætta | rætta wikitekst]
- WOSM - World Organisation of the Scout Movement
- Alheims Jamboree í Japan 2015
- JOTA/JOTI
- Avon Scout Radio
- Scout Radio


text:
- Tíðindi, mentan og ítróttur
Støðan í útnorði umrødd á trípartafundi
Toppfundur í Útnorðri. Teir tríggir uttanríkisráðharrarnir Guðlaugur Thór Thórðarson, Vivian Motzfeldt og Poul Michelsen umrøddu støðuna í Útnorðri og kunnaðu hvønn annan um ætlanir og raðfestingar á uttanríkispolitiska økinum. Hetta stendur skrivað á heimasíðuni hjá Uttanríkis- og Vinnumálaráðnum.
Millum evnini á skrá vóru Brexit og møguleikar fyri øktum samstarvi á fleiri økjum. Í sambandi við, at Útnorðurráðið hevði ársfund í Løgtinginum í gjár, tóku uttanríkisráðharrarnir eisini lut í orðaskiftinum, tá evnið geopolitikkur var á skrá.
Útnorðurráðið viðgjørdi saman við uttanríkisráðharrunum millum annað hvørja ávirkan veðurlagsbroytingar og økti spenningurin millum eystur og vestur kann fáa á Útnorður. “Tað er ein sannroynd, at heimurin hyggur norðureftir. Tí er tað meira umráðandi enn nakrantíð at grannalondini í Útnorðri samstarva breitt og regluliga kunna hvønn annan. Tað er besti máti at tryggja, at Útnorður sum heild – og londini hvørt í sínum lagi – er ført fyri at møta teimum avbjóðingum, ið standa fyri framman og ikki minst teimum møguleikum, sum fara at stinga seg upp,” sigur Poul Michelsen, landsstýrismaður.
Sí eisini


text:
Orð og lag: Øssur Berghamar
1. Hátt av Himlinum til jarðar komst tú, Frelsari, hin dag.
Undur yvir øllum undrum er tað mær.
Kunnigur við pínu vart tú,
míni mongu misbrot bart tú.
Mannaættini tú fría frelsu bar.
Niðurlag: Tú ert Kristus, tú ert Sonur Guds,
men tú gjørdist menniskja,
og á Golgata tú syndir mínar bar.
Tú ert Kristus, tú ert Sonur Guds,
upp tú stóð – halleluja,
og vit eru frí,
nú og alla tíð
vit vilja prísa tær.
2. Hátt í Himlinum tú situr nú við Faðirs høgru lið,
høvuðsprestur vár – tín tróna ævig er.
Fyri fólki tínum biður,
gevur nýggja kraft og sigur,
har vit áður snávaðu í stríðnum her.
3. Hátt av Himlinum í skýggjunum tú kemur skjótt ein dag.
Tá várt samfelag ei meir skal vera skert.
Sonur Guds og millummaður,
undurfult um allar ævir:
Eg skal skoða teg og vera har, tú ert.


text:
Orð og lag: Elisha Albright Hoffman
Týtt: Líggjas á Váli
1. Tað var niðri við Jesu føtur,
áh, hin sæla løtan har,
har mín sál fekk frið í trúnni,
og mín synd av tváað varð.
Niðurlag: Lat meg hesa søgu siga
um hans náði móti mær.
Lat meg tala og ei tiga
um tann frið, hann til mín bar.
2. Tað var niðri við Jesu føtur,
har eg sanna hvílu fann,
har mín sál fekk síggja ljósið,
og mín syndabyrði svann.
3. Tað var niðri við Jesu føtur,
har mín syndaskuld varð løgd,
har mín syndafyrigeving
varð av honum mær tilsøgd.


text:
Jólini koma so sníkjandi, og tað er tíð til at tøma kontuna. Men, sum lesandi kann tað pína sálina at hugsa um øll tey, sum man vil keypa gávur til, men sum mann í roynd og veru ikki hevur ráð at keypa eina gávu til. Umframt jólagávur so er eisini jólaborðhald, jólatiltøk og summi skulu eisini allar helst ein túr av landinum. Tá man er undir peningaligum trýsti, sum helst øll lesandi ella ung eru, so er tað týdningarmikið at gávurnar, sum man keypir, eru gjøgnumhugsaðar og persónligar heldur enn at vera dýrar og ópersónligar.
Men hvussu ger man tað? Hvussu skal man røkka øll síni kæru við einum so lítlum búsketti? Tann spurningin hevur Røddin sett sær, og her eru nøkur ráð, ið kunnu hjálpa tær á veg.
Smærri og færri gávur
Eitt av tí fyrsta, tú kanst gera, er, at velja tær nøkur heilt fá fólk at keypa gávu til. Við øðrum orðum so skal tað samsvara við tína fíggjarliga støðu. Men tað merkir ikki, at summi verða gloymd. Tú kann nevniliga geva teimum “gloymdu” eitt jólakort við rørandi orðum og sindur av bommi ella kanska okkurt heimagjørt. Sum tey gomlu siga, so er tað týdningarmesta við jólunum, at vit senda okkara næstu ein kerligan tanka.
Ger eina fíggjarætlan
Kanna hvat hini í familjuni og vinfólkini brúka uppá tína gávu. Ger kanska eina avtalu við tey, og sig hvussu nógv tú brúkar uppá teirra gávu, so tit kunnu hava eina greiða avtalu, so eingin verður fyri skommum. Eisini er snilt at gera eitt yvirornað tal av pengum, ið tú ætlar at brúka uppá allar jólagávurnar til samans. Hettar gevur tær nógv størri yvirlit, og tað er alsamt lættari hjá tær at deila pengarnar runt, so øll fáa eina rímiliga gávu. Og um tú veit, akkurát hvussu nógv skal brúkast uppá gávur, so er tað lítil kjansur hjá tær, at tú fert at keypa ting, ið ongin ikki hevur tørv á.
Serstakar og gjøgnumtonktar gávur ístaðin fyri dýrar og vanligar gávur
Brúka meira tíð uppá hvat viðkomandi veruliga verður glaður fyri og koyr eitt sindur av tíni persónligheit í gávuna. Á hendan hátt verður viðkomandi glaður fyri gávuna, og tú sparir pengar. Tú kanst til dømis keypa okkurt lítið og fitt, og partvís gera okkurt sjálv heima. Eisini er tað lekkurt hjá móttakaranum, at fáa okkurt øðrvísi.
Steðga við samanberingum
Eitt av tí býttasta, vit kunnu gera, er, at samanbera tær gávur vit keypa við gávur, onnur keypa til síni kæru. Tí so kunnu vit føla okkum býtt og uppá ein hátt minni statt. So um tú til dømis fer at keypa jólagávu við einum vinfólki, er tað týdningarmikið, at man ikki keypur “dýrar” jólagávur, tí viðkomandi ger tað. Tí kann tað vera gott, tó kanska eitt sindur rotið, men praktist at keypa jólagávur einsamallur, tí so heldur tú teg til tína fíggjarætlan.
At enda vil Røddin ynskja øllum eini gleðilig jól, og vit vóna, at hetta kann bøta um støðuna hjá fíggjarliga sperda studentinum.


text:
:,: Eg vil fegnast, syngja takkarsong,
syngja til Harran mín lovsong. :,:
Hjarta mítt frøast vil her,
sál mín sæl, eina teg sær.
Tú, mín Gud, náði mær ber.
Alt í mær prísa vil tær.
Orð og lag: Øssur Berghamar
Hann gongur undan,
og eg fylgi við,
tryggur eg eri við hansara lið;
hann vil meg varða
og leiða hvørt stig,
hann gongur undan,
og eg fylgi við.
Orð og lag: John Willard Peterson
Týtt: Meta av Fløtum
Upprunaheiti: There’s a new song in my heart
1. Áður óljóð fylti sinnið, sorgin nívdi meg,
tí mítt hjarta tyngdist svárt av syndabyrðini.
Niðurlag: Nýggjan song nú syngi eg,
síðan Jesus loysti meg,
nýggjan song nú syngi eg,
himmalskt ljóð kom á mín veg.
Øll mín synd er strikað út,
tí í deyðan gav hann seg,
fullan frið eg fann,
ei eg vikast kann,
nýggjan song nú syngi eg.
2. Undurfull ein broyting hendi lívi mínum í,
tí eg leit á Frelsaran, og sál mín gjørdist frí.
3. Ein dag fari eg til Himmals, hoyri einglasong,
syngja skal eg við teim frelstu prís til Gud, vár kong.
4. Eg vil syngja honum lovsong, ið ei enda fær,
fyri undurfulla bjarging, ið hann veitti mær.
Jesus, takk, tú krossdeyðan leið,
takk, at blóð títt tað rann,
so eg frælsi kundi fá.
Eg boyggja meg vil nú
og teg tilbiðja.
Jesus, takk tú krossdeyðan leið.
Takk, tú frelsti meg,
takk, at lívið tú mær gav.
Takk, at blóðsins kraft,
hon frelsir enn í dag.
Jesus, takk, at blóðið,
tað reinsar enn.
Takk, at sigurin vunnin nú er.
Orð og lag: Morris Chapman
Týtt: Britt Rasmussen
:,: Av øllum hjarta –
við allari míni sál,
alt, sum í mær er,
vil lova tær. :,:
:,: Tú ert meir enn alt hjá mær,
mínar keldur eru í tær.
Mítt hjarta flýtur yvir
av takksemi til tín. :,:
1. Komið, børn, nú og hoyrið um Golgata kross
og um hann, sum seg ofraði har,
hann, sum átti Guds Himmal, tað alfagra pláss,
men kom niður og synd vára bar!
2. Minnist, minnist ta náði, hann sýndi, tá har
hann hekk í tí djúpastu neyð,
minnist spjótið í síðu og krossin, hann bar,
minnist kvøl hans og pínu og deyð!
3. Áh, aldri var sorgin so beisk, sum tann dag,
tá hon nívdi hans hjarta og sál,
tá hin reini Guds Sonur í okkara stað
mátti tøma ta kvølfullu skál!
4. Fyri okkum, tey falnu, sítt lív har hann læt,
fyri okkum – so elskaði hann,
fyri okkum hann toldi tað spott og tað hat,
fyri okkum hans hjartablóð rann.
5. Kæru børn, sigið, leggja tit einki í tað,
at hans náði so undurfull var?
Tá hann kemur, áh, skulu tit tá verða glað
ella skelva? Áh, gevið nú svar!
Týtt: Brynleif Hansen
:,: Miss ikki mótið! Nei, nei, nei, :,:
hvat enn ið kemur, hvat enn ið er.
Eg trúgvi Jesusi, og tað ber.
Miss ikki mótið! Miss ikki mótið!
Nei, nei, nei.
1. Gleðisongur fyllir mína sál í dag,
mítt steyp er fylt og flýtur yvir,
tí mín lívsleið gongur mót’ tí ljósa stað,
mítt steyp er fylt og flýtur yvir.
Niðurlag: Flýtur yvir, flýtur yvir,
mítt steyp er fylt og flýtur yvir.
Himmalskt gleðiljóð
leikar sál mín fró –
mítt steyp er fylt og flýtur yvir.
2. Eina Jesus gekk hin tunga krossins veg –
mítt steyp er fylt og flýtur yvir –.
Har hans blóð varð úthelt, og tí livi eg,
mítt steyp er fylt og flýtur yvir.
3. Nú eg eri hans, tí hann meg hevur valt,
mítt steyp er fylt og flýtur yvir,
og hann er mín styrki, er mín vón – mítt alt.
– Mítt steyp er fylt og flýtur yvir.
4. Ei eg óttist, um enn leiðin trong er mær,
mítt steyp er fylt og flýtur yvir,
tí at hann vil hjálpa, hann er altíð nær.
Mítt steyp er fylt og flýtur yvir.
5. Vildi tú kent gleði, kunnað sungið við? –
Mítt steyp er fylt og flýtur yvir –.
Trúgv á hann, og tú skalt finna hvíld og frið!
– Mítt steyp er fylt og flýtur yvir.
Orð: Ókend/ur (1. ørindi) og Zacharias Zachariassen (2. ørindi)
Lag: Horatio Richmond Palmer
1. Hon er hin himmalska glæman,
og hon ber gleði og gaman.
Heimá ferðast vit saman,
Bíblian og eg!
2. Hann er hin himmalska glæman,
og hann ber gleði og gaman.
Heimá ferðast vit saman,
mín Jesus og eg!
Orð og lag: W.G. Hathaway
Týtt: Petur William Háberg
Hin gamla søgan – ævigt nýggj hon er,
hin gamla søgan – sannleiksorð hon ber,
at Jesu deyði sælar okkum ger –
dýr er hin gamla søgan.
Tá hin frelsti skarin savnast,
er hon gingin, kongsins smala leið.
Sig mær ta gomlu søgu,
eg veit, hann vil meg gloyma ei (halleluja).
Tú skalt kunna veiða mær menn,
um tú bert vil fylgja mær.
Bert Jesus gevur hjartafrið,
Harri, fylgi eg tí tær!


text:
Steypakapping, kvinnur: Dráttur og Mjølnir víðari
Í steypakappingini hjá kvinnum hava Dráttur og Mjølnir spælt seg víðari til hálvfinalurnari, og liðini eru í hvør sínum bólki.
Dráttur skal sunnudagin kl. 13.00 á heimavølli spæla ímóti Ternuni, men líka mikið hvat úrslitið verður, so er Dráttur víðari í bólki 1.
Avgerðandi dysturin í bólkinum verður spældur í Trongisvági sunnudagin klokkan 14.30 ímillum TB og SÍ. Vinnarin av hesum dystinum kemur víðari saman við Drátti.
Beinleiðis frásøgn verður á Rás 2 úr Trongisvági (Rás2 hoyrist umvegis internetið á www.midlar.fo, ella gjøgnum útvarpslurtið á frekvensunum FM 88,7; FM 95,9 ella FM 98,7).
Í bólki 2 fellur avgerðin í Kollafirði sunnudagin klokkan 13.00. Sum sagt, er Mjølnir víðari í hesum bólkinum. Treytirnar hjá KÍF eru, at tær mugu vinna 3-0 á Fleyr fyri at tryggja sær plássið í hálvfinalunum. Øll onnur úrslit viðføra at tað verður Fleyr, sum kemur víðari.


text:
Uppgávur hjá skrivstovuni
Fyrisitingarligar høvuðsuppgávur
- Skrivstova - fyrisitingarligar-, fakligar og strategiskar uppgávur
- Tingarbeiði - lóggáva, nevndararbeiðir o.a.
- Floksarbeiði - floksapparatið
Sambandsflokkurin brúkar og heintar íblástur frá politiskum og fakligum netverkum. Endamálið við netverkum og íblástri er at menna politiska virksemi og tryggja eitt dygdargott organisatorisk arbeiði í flokkinum.
Í útlandinum hevur Sambandsflokkurin td. tætt samstarv við Venstre í Danmark.
Almenn mál fyri skrivstovuna
- Professionel og dygdargóð fyrisiting
- Skjót og røtt tænasta og ráðgeving
- Effektiv samskipan av uppgávum og tænastum
- Veitingarføri alla tíðina og í øllum viðkomandi málum


text:
Stuttleikir 201028-05-2010
Aftur í ár skipar Hvirlan fyri tiltakinum Stuttleikir, har børn sleppa at royna seg í frælsum ítrótti
Seinking í lønarkoyringum28-05-2010
Seinkingar í lønarkoyringunum hava tíverri við sær, at hjá starvsfólki, sum hava lønarkontu í øðrum peningastovni enn arbeiðsgevarin, verður lønin ikki á kontu fyrrenn mánadagin 31. mai
Nýggja KT-skipanin er trygg - men krevur meiri tilvenjing enn væntað26-05-2010
Fjølmiðlarnir hava hesar seinastu tvær vikurnar viðgjørt trupulleikar, sum eru íkomnir í sambandi við umleggingina av KT- skipanini hjá peningastovnunum. Tøkniligi parturin av umleggingini hevur gingið væl, øll data eru komin uppá pláss, skipanirnar eru góðar og trygdin er góð
Hevur tú fyrireikað teg til feriuna?25-05-2010
Ger tær sjálvum ein beina. Tak tvey ymisk gjaldskort við, tá tú fert út at ferðast í summar. Her eru góð ráð til tín
Fyrsti ársfjórðingur gekk sum væntað20-05-2010
Roknskapurin fyri 1. ársfjórðing vísir eitt undirskot, men hevur tó gingið sum væntað. Niðurskrivingar eru minkaðar munandi samstundis sum netto rentuinntøkurnar eru hækkaðar


text:
Ari av Rana
07.12.2017 - 16:51
Ítróttur > Ítróttur > Svimjing
Óli Mortensen luttók bert í einari svimjikapping á NM/NJM 2017, men avrikið var so gott, at Óli var greitt bestur av øllum, sum luttóku. Hetta skrivar svimjing.com.
Óli luttók í 1500 metra frísvimjing, har hann vann gull og setti persónligt met við tíðini 15:02.27. Hendan tíðini gav 830 FINA stig og vóru hetta hægstu FINA stigini, sum vóru í kappingini.
Næstu Óla var danski Oskar Lindholm, sum, somuleiðis í 1500 frísvimjingini, svam 15:07.25, sum gevur 816 FINA stig.
Tað var tó ikki bara Óli, sum stóð seg væl. Signhild Joensen og Vár Erlingsdóttir Eidesgaard svumu seg eisini í topp 10 listar yvir flest FINA stig.
Signhild fekk næst flest FINA stig hjá kvinnum, tá hon svam 2:09.32 í 200 metra ryggsvimjing. Hetta gav 783 FINA stig, bert 7 stig aftanfyri nummar 1.
Vár sníkti seg inn sum nr. 9 á topp 10 listanum yvir FINA stig hjá juniorum, tá hon í 4x200 metra liðsvimjingini, svam 2:02.18.


text:
Fólk frá danska góðskufelagnum, Force Certification A/S, hava seinastu dagarnar verið á Sjóvinnustýrinum og kannað, um stovnurin lýkur neyðugu ISO 9001:2015 dygdarkrøvini.
Úrslitið var, at góðkenningin verður endurnýggjað uttan frávik. Góðskugóðkenningin verður sostatt longd til 1. september 2019.
Sjóvinnustýrið fegnast um góða úrslitið, tí eitt stórt arbeiði er seinastu tíðina lagt í at umskipa dygdarskipanina frá ISO 9001:2008 standardinum til ISO 9001:2015 standardin. Broytingin er í høvuðsheitum, at skrivligu mannagondirnar verða færri, og at arbeiðsgongdir verða lýstar í flóðkortum. Eisini eru váðametingar gjørdar fyri øll arbeiðsøki.


text:
Í hesum døgum er bindiráðstevna í Skálavík, har hundrað luttakarar úr øllum heiminum luttaka. Hanna á Reynatúgvu sigur, at tað hevur gingið væl higartil, og fólk lata væl at.
– Tað hevur gingið væl, hóast tað er eitt putlispæl at fáa alt at rigga. Fólk búgva í summarhúsum ymsastaðni á oynni, men tað eru sjálvandi avbjóðingar í at húsa hundrað fólkum, sigur Hanna á Reynatúgvu, sum er ímillum fyriskipararnar á bindiráðstevnu í Skálavík í hesum døgum.
Tað eru umleið hundrað luttakarar á ráðstevnuni, og luttakararnir eru úr øllum heimi, og tað eru einans kvinnur í luttaka, greiðir Hanna á Reynatúgvu frá.
– Tær eru úr Japan, Onglandi, Hálandi, men sjálvandi eru tær flestu úr Norðurlondum, sigur Hanna á Reynatúgvu, ið leggur afturat, at tað eru fáar føroyskar konur, ið luttaka.
Tað er Sandoyar Kunningarstova, ið skipar fyri ráðstevnuni, og har hevur Hanna sjálv verið stjóri, tá ið fyrireikingarnar byrjaðu. Nú er Katrin Petersen leiðari, og tað eru tær báðar saman, ið hava skipað fyri tiltakinum. Súsan í Jákupsstovu hevur virkað sum fakligur ráðgevi.
– Fólk lata væl at, og alt hevur gingið væl higartil, sigur Hanna á Reynatúgvu at enda.
Ráðstevnan er liðug 2. juli.


text:
Porkeris kommuna. Stødd 13,6 km2 Fólkatal 31-12-13: 311
Ymsar metingar eru um, hvussu gomul bygdin er, men roknast kann við, at
hon er millum elstu bygdir í Føroyum, tí fyrstu ferð navnið Porkeri kemur
fyri, er í Hundabrævinum umleið 1350, har nevnt verður, at í Porkeri skal
vera ein seyðahundur. Hvør upprunin til navnið Porkeri er, eru ymsar sagnir
um. Tann mest kenda man vera tann, at tá fyrsti maður, ið búsettist í
Porkeri, fór at velta jørðina, kom hann fram á purkur í moldini.
Søgnin sigur, at Hovgrímur høvdingi í Hovi skuldi hava havt svínagerði her
á staðnum, og at tað vóru purkur av hesum svínum, ið fyrsti
niðursetumaðurin fann. Tí gav hann plássinum navnið Purkurgerði, ið seinni
er blivið til Porkeri.
Tá fólkateljing var í árinum 1801 búðu 95 fólk í Porkeri, húsatalið var tá 16
í hesum býlingum:
Uttan Heyga, í Nýjagørðum, í Gjørðum, í Eystrum, undir Homrum, við
Geil, við Á, á Klova, í Bøkkum, og á Heyggi.
Síðan fólkateljingina í 1801 er fólka- og húsatalið vaksið munandi, og
nógvir býlingar eru komnir aftrat. Tað mesta, ið fólkatalið hevur verið, var í
1950, tá 461 fólk búðu í Porkeri. Eftir hetta minkaði fólkatalið so líðandi
fyri síðan at vaksa aftur í 70unum og 80unum. Í 1990 búðu 421 fólk í
Porkeri, men síðan minkaði fólkatalið aftur og er nú komið niður á umleið
350.


text:
Eg var so heppin at fáa ein stóran pakka, við lekkrum vørum frá The Body Shop, beint áðrenn vit komu í desembur. Hetta er mín heilt egni jólakalendari, so eg føli meg so forkelaða. Ein av gávunum, var hendan vaaaakra... Continue reading →
Eg fái altíð lekkrastu gávurnar frá The Body Shop! Og hesuferð var onki undantak. Eg havi sera viðkvæma húð, og má tí ansa eftir hvat eg koyri á meg. Og nú eg eri við barn, má eg ansa eyka væl... Continue reading →
Eg eri snøkt sagt fallin pladask fyri hesari lekkru vøruni, og nú eg eri og ferðist, er hetta perfekt at hava við! Hesin highlightarin HONEY BRONZE frá THE BODY SHOP er sooo lekkur! Sum tit síggja á myndini, er hann... Continue reading →
Eg havi seinastu tíðina, verið smask pladask forelskað í teimum mattu lipglossunum frá The Body Shop. Men nú er aftur okkurt nýtt á skránni. The Body Shop hevur skapað eina leeeekkra lipstick palette, sum er løtt at brúka og hevur alt... Continue reading →
So var vikuskiftið næstan her! Áhh tað er lekkurt. Eg eri fast til arbeiðis hvønn fríggjadag, so í morgun skuldi tað ganga skjótt at gera meg til reiðar. Mær dámar væl at gera eitt sindur eyka burturúr, tá eg fari... Continue reading →
So var aftur sunnudagur og tá er SukurSøtt í gávuhýri. Í dag verður síðsta lúkan á hesum sinni opnað. Tað er The Body Shop sum hevur stuðla við hesum lekkru vinningunum. Áhhh eg hevði sjálv vilja átt allar hesar vørurnar!!... Continue reading →
Vit eru longu komin til síðstu kapping á hesum sinnið. Sum eg segði hin dagin, so enda vit við einum braki. Tað er ongin annar er lekkri handilin The Body Shop sum letur vinningar hesuferð. The Body Shop er heilt... Continue reading →


text:
Mín granskingarhugur er innanfyri hugtakið innovasjón í breiðum týdningi, tvs umhandlar hvussu rúmlig, institusjonell og organisatorisk broyting fer fram og endurnýggjar samfelagið. Hetta perspektiv er sera væl nýtiligt til at granska søguligar eins væl og nútíðar sosialar og økonomiskar broytingar og prosessir. Tilgongdin hjá mær til gransking er ein tvørvísindalig og problemorienterað samfelagsgransking, ið er empiriskt fokusera uppá Norðurlendsku og Norðuratlantisku samfeløgini, og sum trekkir teoretiskt uppá strukturella sosiologi, økonomiska sociologi, søguliga sosiologi, politiska økonomi, og økonomiska og kulturella geografi.
Míni granskingarøki kunnu samanfatast í fylgjandi punktum (við lyklaorðum í klombrum):
• Lokal og regional menning (planlegging, globalisering og ”coping-strategies”).
• Virkisorganisering (Aquakultur, bioteknologi og kreativar vinnur).
• Vitannarsøga og vísindateori (læring, interdisciplinaritetur og problemorientering).
Í nøkur ár havi eg verið uttanfyri akademisku verðina, og brúki tí nógv av míni tíð at seta gongd á nýggjar verkætlannir innan gransking. Núverandi gransking mín er knýtt at fylgjandi verkætlanum:
• Regionalt samstarv í Útnorði. Umhandlar globalar broytingar og teirra ávirkan á Útnorðursamstarvið. Eitt arbeiði í samstarvi við Grétar Thór Eythórsson, professara við Háskólinn á Akureyri.
• Nordic Marine Marketing. Innovasjónsverkætlan innan marina sektorin í Norðanlondum, ið eisini umfatar samstarv, rekruttering og marknaðarføring. Talan er um norðurlendska verkætlan, undir leiðslu av Innovit, Reykjavík (www.innovit.is) og Søgu- og Samfelagsdeildini. Verkætlanin hevur fingið stuðul frá Nordic Innovation.
• The Nordic Baltic Small States: Perceptions on Economiy, Security and Identity in an increasingly regionalized Europe. Hetta er ein komparativ verkætlan, sum viðgerð avbjóðingarnar smátjóðir hava í mun til økonomi, trygd og identitet. Luttakarnir eru úr Baltikum og Útnorði undir leiðslu av Center for Small State Studies við Hóskóla Islands. Verkætlanin hevur fingið byrjunnarstuður frá Norðurlendska granskingargrunninum (NOS-HS).
• Gendered Geographic Mobilities and Quantitative Data: A Pilot Study in Faroe Island, Iceland and North Norway (NOS-HS).
• Harumframt arbeiði eg spakuligani við eini lærubók í samfelagsfrøði, hetta í samstarvi við Sámal Matras Kristiansen, studentaskúlalærara.


text:
Orð: Fanny Crosby
Lag: William James Kirkpatrick
Týtt: Líggjas á Váli
Upprunaheiti: The golden fields
1. Sjá teir stóru, búnu akrar!
Hví ert tú ei virkin har?
Heystið stórt, men lítil manning,
Harrin ynskir hjálp frá tær.
Far til verka, tíðin gongur,
svara nú, hann kallar teg.
Lat títt hjartans svar nú verða:
Harri, ja, her eri eg!
Niðurlag: Hoyrið song frá kvinnum og frá monnum,
fólk, ið ikki eira sær.
Tak títt pláss ímillum teirra.
Harrin ynskir hjálp frá tær.
2. Far til tey við troystarorðum,
sum so mangan styrktu teg.
Troyttu systkin lat nú fáa
hjálp frá tær á teirra veg.
Lætt tú teimum um tær byrðar,
sum tey altíð knossast við.
Far á knæ í bøn við teimum,
stríðist saman lið um lið.
3. Far og virka fyri Jesus!
Eymt teim dýru sálum sig:
Enn er náðihurðin opin,
sig, teim tørvar bert eitt stig.
Far og virka fyri Jesus,
sjálvt ígjøgnum stríð og háð,
hvat er tað ímót tí hvílu,
okkum væntar honum hjá.
4. Far so! Virka! Harrin kallar,
biður teg nú hjálpa sær.
Nýt tær mongu, dýru løtur,
Harrin ynskir hjálp frá tær.
Hann sítt dýra blóð læt renna
og á krossi deyðan leið,
nú hann kallar teg til verka!
Kanst tú siga honum nei?


text:
- Tíðindi, mentan og ítróttur
Semingsstovnurin roynir aftur í dag
Semingsstovnurin ger í dag aftur eina roynd at fáa fakfelagið hjá sjúkrarøktarfrøðingum og Lønardeildina í Fíggjarmálaráðnum aftur til samráðingarborðið.
Semingsstovnurin hevur biðið partarnar, hvør í sínum lagi, koma á fund í dag.
Nú eru 110 sjúkrarøktarfrøðingar í verkfalli.
Fleiri hósmorgunin
Og klokkan sjey hósmorgunin ætlar felagið at víðka verkfallið, so tað eisini verður fyri allar 30 sjúkrarøktarfrøðingar á B6 á Landssjúkrahúsinum.
Í gjáramorgunin komu allir sjúkrarøktarfrøðingar, sum arbeiða á seingjardeildini á Klaksvíkar sjúkrahúsi, og allir sjúkrarøktarfrøðingar á G4 á Landssjúkrahúsinum upp í verkfalli.
Annars eru narkosu-sjúkrarøktarfrøðingar, leiðandi sjúkrarøktarfrøðingar á øllum trimum sjúkrahúsunum, og sjúkrarøktarfrøðingar á B7 á Landssjúkrahúsinum í verkfalli.
Felagið føroyskir sjúkrarøktarfrøðingar fekk í gjár váttan um stuðul frá Norsk Sykepleierforbund.
Sí eisini


text:
Almennar reglur
§1
Almennar kappingarreglur.
- Er ikki annað ásett í kappingarreglunum ella innbjóðing fyri ávísa kapping, eru altíð FIDE reglurnar galdandi.
- Er ivamál um, hvussu FIDE-reglurnar skulu skiljast, er enska útgávan galdandi.
- Øll kappingarhølir skulu vera roykfrí. Fyrireikarar kunnu hava serlig hølir fyri roykjarar.
§2
Allýsing av føroyingum, útisetum og útlendingum.
- Undir heitið føroyingur er eisini útlendingur, sum hevur fastan bústað í Føroyum og hevur havt hann í tvey ár.
- Útiseti er føroyingur, sum er burturstaddur í eina tíð í lestrar ella líknandi ørindum.


text:
Í gjár seinnapartin fekk Annika Olsen, borgarstjóri, vitjan av borgarstjóranum í Forssa í Finnlandi, ið sæst høgrumegin á myndini.
Governor Jari Kesäniemi og konan Sanna Kesäniemi vitja í Føroyum saman við fólki, sum umboða vinnu og fjølmiðlar.
Við á ferðini úr Forssa vóru umleið 30 fólk úr vinnulívinum í Forssa. Tey fingu eisini eina framløgu í posthúskjallaranum.
Annika Olsen greiddi frá støðuni í Havnini, gongdina í fólkatalinum og fíggjarstøðuni sum heild. Hon kunnaði eisini um avbjóðingar og møguleikar fyri framman.
Borgarstjórin í Forssa kunnaði somuleiðis um býin Forssa. Eisini umrøddu tey felags samstarv innan grøna økið, grønar loysnir og umhvørvið.
Hetta er teirra vørumerki.
Talan var um ein sera góðan og gevandi fund, sigur Annika Olsen, borgarstjóri.
Við á ferðini úr Forssa vóru umleið 30 fólk úr vinnulívinum í Forssa. Tey fingu eisini eina framløgu í posthúskjallaranum.
Kelda: torshavn.fo


text:
Orð: Steintór Rasmussen
Lag: Kim Hansen
Tú í eygum mínum sær ta fávitsku sum býr í míni sál
Tann fremmandi í mær, sum reikar mangan dagin uttan mál
Eg sum flótti hava leitað um tað barasta var ein
Góða tað er gott tú ert mítt heim
Tá tú stríkur hond á kinn, og teskar til mín at alt verður gott
Til tín eg komi inn, mín elskaða sum verji hvørja nátt
Ei longur skal eg valla og grundin hon er ein
Góða tað er gott tú ert mítt heim
Heimið tað er lív á Havnargøtum
Klaksvík millum vinir mínar har
Hvannhagi ein vakran summarmorgun
Heimið er tað orð eg gevi tær
Og tú sendi mær eitt brá ein kaldan kavamorgun í apríl
Eg í eygum tínum sá at lívið tað var meira enn títt smíl
Á kinnar duttu flykrur og á varrum frostur lá
Í tær mín góða fann eg kærleika
(Góða tað er gott tú ert mítt heim)Goym tekstin


text:
Framsýningin letur upp leygardagin 9. juni kl. 16:00 og hongur uppi til 1. Juli.
Jørgin Olsen er ættaður úr Fuglafirði og flutti sum 25 ára gamal til Runavíkar. Hann er sonur Ingrid og Elias Olsen. Ingrid var úr Lambanum í Fuglafirði, og Elias var ættaður úr Rituvík..
Í móðirlegg var abbin Sámal og Jacobina í Labanum. Hetta er ein poetisk familja, sum í orðum lyftir tað skaldakenda á ein sera skemtiligan hátt, sum hevur glett mangt eitt hjarta í bygdini og víða um.
Tað er eins og tað rúnabundna, poetiska kemur undan penslabørnunum hjá Jørgini. Jørgin hevur málað síðan ár 2000 og verið við á nøkrum framsýningum hjá Lions og hevur eisini havt framsýningar sjálvur. Hansara myndir renna aftur á føroyskt umhvørvi, har fólk, bátar og neyst liva sítt sæla lív í málningum hansara. Opið er dagliga, tá Piddasahandil eisini hevur opið.


text:
Orð og lag: Ókendur
Týtt: Kajfinn Hammer
1. Eg sá ein bangnan skara út úr Egypten fara,
sum náði Guðs við Reyða Havið sá;
Miriam frøddist, øll har sungu,
dansaðu og sungu prís
Niðurlag: Eg prísi Tær, eg prísi Tær,
o, Jesus Krist, eg prísi Tær!
Eg prísi Tær, eg prísi Tær,
o, Jesus Krist, eg prísi Tær!
2. Tá Paulus og Silas sum fangar í Filippi
í myrkahúsi sungu mitt á nátt;
múrar skakast, leinkjur bresta,
fangar syngja Harrans prís:
3. Jóhannes sá ein skara av teimum endurloystu,
sum tváað høvdu sær í Lambsins blóð.
Summi sungu, onnur bóðu,
men øll har Guði góvu prís:
4. Tá heilagur ein skari av øllum tjóðum, tungum,
skal koma út úr sorg og pínu, neyð;
øll tá syngja nýggja sangin,
Himins herur prísar Guð’


text:
Á Missiónsvikuni í Meinigheitshúsinum í Vági, sum verður í døgunum 23. – 26. novembur er skráin hendan.
Tórsdagin 23 .11 kl 20.00 Talar Jóannes Mortensen
Fríggjadagin 24.11 kl 21.00 Tala Dagny og Jógvan Højgaard
Leygardagin 25.11 kl 20.00 Talar Árni Kjærbæk og Menn av Tvøroyri /Hvalba syngja
Sunnudagin 26. 11kl 18.00 Talar Jógvan Højgaard og Kórið úr Porkeri syngur
Á møtinum sunndagin verður innsavnan.
Drekka verður aftaná møti leygardagin og sunnudagin verður nátturði
Legg til merkis at fríggjadagin verður møti kl 21.00


text:
Ert tú komin inn á dreymaútbúgvingina í Føroyum ella uttanlands? Hevur tú spurningar ella vil fáa betur kunning um SU, ÚSUN, NemKontu, NemID, Føroyafrádrátt o.a.
Alt hetta og meir kanst tú fáa svar uppá á Pisudøgum 2018
Aftur í ár skipar MFS saman við ASK og Betri fyri Pisudøgum. Her verður høvið at fáa svar uppá spurningar, fáa góð lestrar- og fíggjarráð og tosa við onnur ung, ið kanska eru í júst somu støðu sum tú.
Eisini verður møguleiki at vinna ein Sveiggj ferðaseðil.
31 juli kl. 19.00 á deildini hjá Betri í Klaksvík
1 august kl.19.00 á Ungdómsdeildini hjá Betri í Havn
Posted


text:
Fakfeløg
Fakfeløg arbeiða fyri rættindum hjá limunum, t.d. lønarviðurskiftum sum tímalønin, um longdina av feriu og pausum, ið limirnir hava rætt til, um eftirløn, frítíðarløn og annað. Felagið førir samráðingar vegna limirnar við arbeiðsgevarafelagið ella við lønardeildina hjá Fíggjarmálaráðnum ( í Føroyum) um tað er landið í er arbeiðsgevarin. Um fakfelagið og arbeiðsgevarin ikki finna fram til eina semju kann fakfelagið hótta við at fara í verkfall. Tá ið eitt ella fleiri fakfeløg fara í verkfall, liggur samfelagið ofta lamið, við tað at handlarnir ikki fáa vøru og fólk ofta ikki sleppa at ferðast frítt, tí at skip ikki sigla. Felag fyri fólk í somu vinnugrein. Upprunin til fakfeløg kann førast aftur til Stórabretland í 18. øld. Í Norðurlondum stovnaðu arbeiðarar fakfeløg frá mitt í 19. øld. Norðurlond hava í dag størsta prosentpartin av arbeiðarafjøldini sum limir í einum fakfelag. Í Svøríki vóru 68,5 prosent av øllum arbeiðstakarum limir í fakfelag.
Arbeiðararørslan í Føroyum[rætta | rætta wikitekst]
Flestir løntakarar í Føroyum eru limir í fakfelag. Víða um landið eru smá feløg, sum so flestøll eru savnað í landsfelag. Í 1910 gingu gøtumenn á odda at seta Føroya Fiskimannafelag á stovn, og í november í 1911 var tað komið í lag. Hinvegin tóku reiðararnirvseg eisini saman í felag og stovnaðu Føroya Reiðarafelag í 1908. Fyrsta arbeiðsmannafelag, Enigheden, varð stovnað í 1915, og fyrsta kvinnufelagið, Fiskepigernes Fagforening, í 1922, bæði á Tvøroyri. Endamálið er at røkja áhugamál limanna og at vinna teimum betri arbeiðskor. Gjøgnum tíðirnar hava løntakar í Føroyum eins og í øðrum londum vunnið sær rættindi, ið tey ikki høvdu fyrr, t.d. Er arbeiðvikan nú 40 tímar hjá limum í Føroya Arbeiðarafelag og 39 tímar um vikuna hjá Starvsmannafelagnum. Menn og kvinnur fáa nú somu løn sambært sáttmálunum. Limir í Føroya Arbeiðarafelag hava rætt til 5 vikur feriu, meðan limir í Starvsmannafelagnum hava rætt til 5 vikur feriu og 5 dagar feriudagar um árið. Limir í Føroya Arbeiðarafelag hava rætt til 10% í eftirløn frá arbeiðsgevaranum (2014), meðan limir hjá Starvsmannafelagnum hava rætt til 14% í eftirløn frá arbeiðsgevaranum umframt at arbeisgevarin rindar 1% av lønini í tryggingargrunn. Eftirlønin er rættiliga ymisk hjá ymisku fakfeløgunum, limir í Pedagogfelagnum fáa ávikavist 12% til pedagogar og 10% til hjálparfólk, tó hava hjálparfólk ikki rætt til eftirløn tað fyrsta ári ið tey eru í starvi (tølini eru frá 2014, tey kunnu verða brott síðan hetta varð skrivað, sáttmálar og lønartalvur eru tøkar á heimasíðunum hjá fakfeløgunum og hjá arbeiðsgevarafeløgunum). Øll fakfeløg hava ásetingar um yvirtíð, har ið limir teirra hava rætt til hægri løn um arbeitt verður longri enn tað ásetta tímatali ella um arbeitt verður í vikuskiftinum ella um kvøldarnar ella um náttina. Fakfeløg hava sáttmálar við avvarndi arbeiðsgevarafelag ella við Fíggjarmálaráðið, og so hava tey eisini lønartalvur, har í starvsfólk vera plaseraði í lønarflokkar og stig. Nøkur fakfeløg hava eisini ásetingar um viðbøtur, sum ávís starvsfólk kunnu hava rætt til, talan kann vera um ískoti fyri førleikagevandi skeið ella útbúgvingar ella um ískoyti fyri t.d. skitið arbeiði vm.
Føroysk fakfeløg[rætta | rætta wikitekst]
Nøkur av størstu fakfeløgum og í Føroyum:
- Føroya Arbeiðarafelag (1925). 8000 limir.
- Føroya Fiskimannafelag (1911). 3000 limir.
- Starvsmannafelagið (1961). 1300 limir.
- Føroya Handverkarafelag (1957). 1200 limir.
- Havnar Arbeiðsmannafelag (1916). 1200 limir.
- Klaksvíkar Arbeiðsmannafelag (1923). 800 limir.
- Føroya Skipara- og navigatørfelag (1895). 800 limir.
- Maskinmeistarafelagið (1941). 730 limir.
- Føroya Lærarafelag (1898). 710 limir.
- Felagið Føroyskir Sjúkrarøktarfrøðingar (1988). 700 limir.
- Føroya Pedagogfelag (1982). 600 limir.
- Føroya Handverks-meistarafelag (1957). 430 limir.
- Fjallbrúður (1937), arbeiðskvinnufelag í Vági. 110 limir.
- S & K Felagið[1]


text:
Tað veit den. Nakað sum eg havi glett meg at koma heim til, er at vitja Gómagott.
Í síðstu viku hevði eg endiliga tíð, til at steðga í teirra hugnaliga høli mitt í Havnini. Wauuuw Wauuuw! Eg fekk snøkt sagt hug at flyta inn har. Tað er júst sum at verða í einari hugnaligari cafe í París ella London! Tað er tíð uppá at vit fingu hetta heim til Føroyar. Har er lítið pláss, men tað ger tað kanska enn meira fínt. Har er ljóst og vakurt inni, við pastell litum og teimum lekkrastu køkunum.
Har er ikki dýrari enn nógva aðra staðni, men eg havi tó ikki ráð at eta frá teimum hvønn dag. Tískil fór eg beint heim at endurskapa tað lekkra køkustykki eg fekk frá teimum hendan dagin. Køkan eitur Banoffee Pie og smakkar fantastiskt!
Køkan er faktiskt einføld at leggja saman, so her kunnu øll verða við.
Tilfar:
250 g digestive keks
100 g smør
3 bananir
1 dós av karamel HER
3,5 dl róma
Rivna sjokulátu
Arbeiðsháttur:
Botnin gert tú líka sum við cheesecake.
Knúsa keksirnar í einum posa og koyr tær i eina grýtu saman við smeltaða smørinum.
Legg keksablandið í ein springform við einum ummáli á 20 cm. Ger kantin eitt sindur hægri enn miðjuna.
Tú kanst velja um tú blandar eitt sindur av róma uppí karamellið (tað dámar mær betur), ella um tú brúkar tað sum tað er. Legg eitt fitt lag omanyvir keksabotnin.
Sker bananirnar í skivar og legg eitt dupult lag omanyvir karamellið.
Píska síðani róman, koyr hann omanyvir og stroy rivnu sjokulátuna ovast.
So lætt var tað!!
Køkan kann stillast í køliskápið í eina løtu, áðrenn springformurin verður tikin av.
Hendan er góð til bindiklubban, føðingardagin og øll onnur høvi, har søta tonnin skal forkelast.
Vælgagnist!
M&K


text:
Mentan
Nýggjar bøkur frá BFL í februar
15. Feb 2012
Henrike Wilson: Eg var einaferð eitt kvøldið … Ein fitt bók um vinir, sum byrjar við endanum og endar við byrjanini ** Eg var einaferð...
les meir
Reinsaða vatnið?
15. Feb 2012
Havi nú í eina tíð hoyrt KVF tikið upp í saman um tað reinsaða Sandsvatn. Vildi ynskt at vatnið var reinari enn tað er, men...
les meir
Samlaða treystitalið framvegis positivt
15. Feb 2012
Í nýggjastu føroysku konjunkturkanningini, sum varð gjørd í januar í ár, stendur treystitalið hjá útflutningsvinnunum í stað, meðan treystitølini hjá føroysku brúkarunum og vinnunum, sum...
les meir
Skipa eisini eina royndarverkætlan í fólkaskúlanum fyri orðblindar næmingar
15. Feb 2012
Landsstýrið leggur dent á, at orðblind fáa hjálp so tíðliga sum til ber, og eru orðblind ítøkiliga umrødd í samgonguskjalinum, har landsstýrið hevur sett sær...
les meir
Kom fram í ljósið Jørgen!
14. Feb 2012
Eg fari at heita á stríðandi partar í pedagogmálinum um at fáa enda a verkfallinum. Tað er komið mær fyri oyrað, at Føroya Pedagogfelag...
les meir
FA hevur nú lýst samhugaverkfall fyri teir dagrøktarar, sum eru limir í felagnum
14. Feb 2012
Orsøkin til samhugaverkfall okkara er, at KAF ikki tykist vilja realitetsviðgera tey sáttmálakrøv, sum Føroya Pedagogfelag hevur sett fram. Okkara fatan er, at tað...
les meir
DISKRIMINERING: Er fólkaskúlin fyri øll?
14. Feb 2012
Nú Pedagogfelagið er farið í verkfall, meðan hini feløgini í sáttmálasamráðingunum hava undirskrivað nýggjan sáttmála við almennu arbeiðsgevararnar, gerast nøkur diskriminerandi viðurskifti í hesum samfelagnum...
les meir
Fossbankin vildi sleppa at fíggja Vágatunnilin
14. Feb 2012
Herfyri var Lasse Klein, fyrrverandi landsstýrismaður í samferðslumálum, og tann, sum í áttatiárunum arbeiddi við loyniætlanini, at stovna Atlantsflog, í afturlítandi útvarpssending, sum Gunnar Nolsøe,...
les meir


text:
Sambært trimum journalistum í Kringvarpinum, Una Holm Johannesen, Rólant Waag Dam og Høgna Djurhuus, sum standa at hava forfattað greinina, so er Dia Midjord settur stjóri í hýruvognsstøðini Auto.
Hesum verður boðað frá beskeðið og niðast í grein um at Havstovan skal hava nýggjan stjóra.
Hví hesin boðskapur er sníktur inn í botnin á greinini um Havstovuna, er ilt at vita, eins og tað er óskiljandi at tríggir journalistar skulu til fyri í almennum ørindum at grava hesa søgu fram.
Um tú veitst okkurt, sum VP ikki veit - skriva so til vp@vp.fo


text:
Millum tær fyrstu jarðhitapumpurnar í Føroyum, er ein Danfoss jarðhitapumpa, sum í 2009 varð íbundin til ein vinnubygning í Hoyvík. Seks jarðhitahol eru borað fyri at nøkta hitatørvin í bygninginum, sum er á leið 1000 fermetur til støddar.
Endamálið við at íbinda hesa jarðhitapumpuna var millum annað, at Jarðfeingi kundi gera mátingar og síggja hvør sparingin er við at nýta eina jarðhitaskipan, heldur enn oljuketil, til upphiting. Hesar mátingar er síðani samanbornar við tøl fyri oljunýtsluna, sum áður varð nýtt.
Jarðhitapumpur eru bíligar í rakstri, tí at nyttustigið er høgt. Er árliga nyttustigið (eisini nevnt SCOP) til dømis 4, so merkir hetta, at ein hitapumpa framleiðir 4 kW av hitaorku úr 1 kW av elorku.
Jarðhitapumpur, við einum vertikalum boriholi, virka á tann hátt, at ein veska, eisini kallað brina, verður leidd gjøgnum eina jarðhitaslangu í eitt borihol niður á eitt dýpi, ið er á leið 200 metur djúpt.
Veskan dregur síðani hita til sín og verður hareftir førd inn í hitapumpuna, ið stendur innandura. Í hitapumpuni er ein vekslari og ein kompressari, ið fær gagnnýtt hesa tilførdu orku og umsett hana til hita, ið kann nýtast til upphiting ella heitt brúksvatn.
Tekniskur ráðgevi
Tel. 34 46 83
olaf@krosstein.fo
Skriva okkum ein teldupost.
Orkuprát er ókeypis og óbindandi.
Vit vegleiða hvør orkuloysn hóskar seg best til tín.


text:
Annika Kunoy Im 09.01.2018 (22:01)
Óvanliga tung Kringvarpsskrá
Skráin í sjónvarpinum í Krinvarpinum í kvøld var óvanliga tung. Á skránni vóru millum annað dokumentarar um Pleygubørn, sum eru komin í klemmu, harðskap í høvdinum og kvinnur sum drepa. Eisini var ein røð, ið kallast "Mamma var týskarateys" og ein onnur, ið nevnist " Krabbasjúk børn missnýtt til innsavningarfupp".
Myndin av sjónvarpsskránni hevur verið lutað á Facebook í kvøld, har fleiri skemtiliga hava viðmerkt óvanliga tungu skránna, sum kanska hóskar seg væl til eitt myrkt týskvøld í januar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tróndur Arge 12.06.2018 (14:16)
Kekkia-Føroyar: Fýra broytingar á føroyska liðnum
Føroyski landsliðsvenjarin hjá kvinnum, Pætur Smith Clementsen hevur framt fýra broytingar í byrjunaruppstillingini til dystin móti Kekkia, sum verður í dag klokkan 16:30, í mun til dystin móti Slovenia, sum var á Tórsvølli farna hósdag.
Anna S. Hansen er nýggj í málinum, meðan Birita Bergsdóttir Nielsen er nýggj í verjuni. Margunn Lindholm byrjar á miðjuni, eftir at hon bleiv skift inn móti Slovenia. Nýggj í álopinum er Rebekka Eschen Danielsen.
Tær, ið byrja á føroyska liðnum, eru hesar: Anna S. Hansen, Birita Bergsdóttir Nielsen, Birna Tummasardóttir Mikkelsen, Lív Finnbogadóttir Arge, Arnborg Lervig, Heidi Sevdal, Ásla Johannesen, Olga Kristina Hansen, Ansy Sevdal, Margunn Lindholm og Rebekka Eschen Danielsen.
Eykaleikarar: Jóna Nicolajsen, Eyðvør Klakstein, Rannvá Biskopstø Andreasen, Milja Reinert Simonsen, Katrin Akursmørk, Sara Samson Lamhauge og Jacoba Langgaard.
Dysturin kann síggjast her, umvegis youtube rásina hjá kekkiska fótbóltssambandinum við at trýsta á pílin á myndini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Húsa kommuna samtykt kommunusamanlegging
Bygdarráðið í Húsa kommunu samtykti í gjárkvøldið, at kommunan leggur saman við Klaksvíkar kommunu 1. januar næsta ár. Tveir bygdarráðslimir atkvøddu fyri og ein ímóti sáttmálanum millum tær báðar kommunurnar.      Kristian Hansen, borgarstjóri í Húsa kommunu, sigur við Útvarpið, at hesin sáttmálin líkist nógv sáttmálanum, sum Klaksvíkar kommuna gjørdi við Mikladals kommunu og Svínoyar kommunu, tá tær fyri nøkrum árum síðani fóru upp í Klaksvíkar kommunu. Uppskotið hevur verið til góðkenningar í Innlendismálaráðnum.       Ímóti samanlegging á fólkaatkvøðu      Tá fólkaatkvøðan var í kommununum fyrr í ár, atkvøddi ein greiður meiriluti í Húsa ommunu ímóti samanlegging.      Óvanliga stórur áhugi var fyri bygdarráðsfundinum í gjárkvøldið. Vanliga eru fundirnir á skrivstovuni hjá kommununi, men í gjárkvøldið varð neyðugt at flyta fundin í skúlan á Húsum, og skúlastovan í bygdini var fullsett, frættir Útvarpið vit av Húsum.      Í kvøld fer hin parturin, Klaksvíkar býráð, at taka støðu til sáttmálan.


text:
f.v.: Ragnar Weihe (sum tók móti heiðrinum fyri abba sín, Magna Thomassen, sum hevði forfall), Steinbjørn Hansen, Jóhan F. Magnussen.
Heiðurslimir
Sambært viðtøkum felagsins frá 6. novembur 2007, kann nevndin útnevna heiðurslimir. Fyrstu ferð hetta varð gjørt, var á 10-ára stovningardegnum, 6. novembur 2017.
Útnevndir vóru Steinbjørn Hansen, Sørvágur, Jóhan F. Magnussen, Miðvágur, og Magni Thomassen, Sørvágur.
Tað varð fyri drúgvan og dyggan stuðul síðan stovnanina og eisini í tilgongdini, sum at enda føddi 07 Vestur, at nevndin hevði avgjørt at teir tríggir skuldu fáa heiðurin av verða útnevndir heiðurslimir. Allir hava eisini verið stuðlar undir fótbóltsarbeiðinum í heimbygdunum langt undan at felagsarbeiði í FS Vágum slóðaði fyri 07 Vestur.
Seinnu árini hava teir serliga víst sín stuðul ígjøgnum vitjanir á Dungasandi og Valloyruni til heimadystir og nærum hvørja ferð til útidystir.


text:
Føroyameistaraheitið í snartalv verður:
27. desembur kl. 14.00 í Skúlin við Løgmannabreyt, Tórshavn.
Tilmelding i seinasta lagi leygardagin 26 des. kl. 18.00 á
faroechess@faroechess.com ella smsa til 22 00 13 Upplýs navn + rating.
Luttøkugjaldið er 100 kr. Telvað verða 9 dupultumfør.
Tíðin verður 3 minuttir +2 sekund pr leik.
Við javnstøðu á 1. plássinum, verður umdystur á 2x 3 +2 og síðan suddendeath. Aðrar plaseringar verða roknaðar við korrektión.
Virðislønir til 1,2 og 3 + ratingvirðislønir.
Tað verður ikki tikið móti tilmeldingum eftir freistina.
Tilmeldingar:


text:
Kelda: sev.fo
Ein frágreiðing um norðurlendskt orkusamstarv, sum ber heitið “Sterkt í dag – sterkari í morgin” nevnir m.a. grønu tilgongdina Føroyum, har battarískipanin í Húsahaga og møguleikarnir at skipa aðrar orkugoymslur í føroyska orkuskiftinum hava vakt ans.
Frágreiðingin nevnir eisini Føroyar sum royndarøki, og víst verður á, at kunnleikin um grøna orkuskiftið í Føroyum eigur at verða breiddur út – herundir battarískipanin og orkugoymslur – eisini við atliti at økjum við fáum íbúgvum.
Norðurlendska Ráðharraráðið tók stig til frágreiðingina 27. oktober 2015 – sama dag sum SEV fekk norðurlendsku náttúru- og umhvørvisvirðislønina í Reykjavík. Jorma Ollila úr Finnlandi, sum m.a. hevur verið nevndarformaður í Royal Dutch Shell og Nokia Corporation, har hann eisini var ovasti stjóri í fleiri ár, hevur vegna ráðharraráðið greitt frágreiðingina úr hondum.
Jorma Ollila, ið var á fundi við SEV 7. september 2016, hevur í hesum arbeiðinum havt samrøður við umleið 100 fólk, sum hava havt høvið at siga sína hugsan um, hvussu Norðurlond kunnu styrkja orskusamstarvið.
Í frágreiðingini verður nevnt, at umboðini úr Føroyum, Grønlandi og Íslandi í samrøðunum løgdu dent á, at norðurlendska orkusamstarvið eigur at hava við sær samarbeiði, sum miðar eftir ítøkiligum loysnum, sum verða skræddaraseymaðar til avbjóðingarnar í norðurlendska útjaðaranum, sum ikki er bundin í felags norðurlendska elnetið.
- Battarískipanin í Húsahaga og okkara nýskapandi arbeiði at kanna aðrar orkuloysnir eru dømi um tað, sum frágreiðingin her vísir á. Nýbrot og serstakar loysnir eru ein fortreyt fyri at røkka málinum um 100 prosent grøna orku á landi í Føroyum í 2030, sigur Hákun Djurhuus, stjóri í SEV.
Jorma Ollila skrivar í frágreiðingini, at vit fult út eiga at gagnnýta innovatiónsmøguleikarnar á orkuøkinum fyri at skapa nýggj størv innan hetta økið.
- Orkuskiftið er longu á veg – um Norðurlond ikki fult og heilt taka lut, verða størvini skapt aðrastaðni, skrivar Jorma Ollila m.a. í fororðunum í norðurlendsku orkufrágreiðingini “Sterkt í dag – sterkari í morgin”. Frágreiðingin hevur 14 uppskot um, hvussu norðurlendska orkusamstarvið kann styrkjast.
Frágreiðingin frá Norðurlendska Ráðharraráðnum kann lesast á Norden.org/strongertomorrow


text:
Nikki Dryden á swimnews.com hevur seinastu tríggjar dagarnar talað rættiliga harðliga at politikkinum hjá FINA, at veita fíggjarligan stuðul til veikari lond at luttaka á HM. Í tveimum teimum fyrstu greinunum (29. og 30. mars) sleppa vit føroyingar rættiliga snikkaleysir, við tað at hann fyrst og fremst leggur á ‘turistunum’ úr Afrika. Men í gjár er álopið rættað móti teimum 5 londunum sum FINA hevur stuðlað hóast tey ikki eru góðkend av Olympisku nevndini, og tá verður álopið jú beint á Føroyar, bæði so og so.
Fyrsta greinin eitur “Where are all the Women?“, har hann kritiserar at FINA ikki hevur kravt javnt býti millum menn og kvinnur á liðunum. Eftir øllum at døma betalir FINA fyri uppihald og flogferð hjá 4 svimjarum og 2 hjálparfólkum úr hvørjum landi, uttan at krevja at talan skal vera um t.d. 2 menn og 2 kvinnur. Og tí luttaka ein rúgva av londum bara við monnum.
Her er eingin orsøk hjá okkum at føla okkum rakt, við tað at Føroyar luttaka við 2 gentum og 2 dreingjum.
Næsta greinin eitur “Quantity Not Quality: FINA’s Strategy“, har hann leggur á at summi lond luttaka við reinum turistum. Nevnir onkran svimjara úr Ghana, føddur ár 1975, sum akkurát kláraði at svimja undir 4 minuttir í 200 bringu, bara fyri at verða kolldømdur. Og at nógvir rímiliga gamlir luttakarar fóru til Avstraliu fyri síðani at strika sína luttøku í seinastu løtu.
Nøkur citat:
“Why is there a 32 year old who goes a 3:58 in the 200 breast competing at the World Championships? How on earth is that helping to develop swimming in Ghana? I do not think it is. Instead, I think it’s a nice free trip to Australia for a bunch of men.”
“Of those 11, there were three 32 year olds, one 30 year old, and one guy aged 29. Why are they scratching from the 50 free? Too much shopping?”
Men aftur her er eingin orsøk hjá okkum at føla okkum rakt. “So all together, Faroe Isles are doing very, very well” 🙂
Triðja greinin “Money Can Be Spent More Wisely” rakar tó nógv meira plett, á eitt mál sum er ógvuliga eymt fyri okkum føroyingar. Nevniliga at vit ikki hava olympiskan limaskap. Dryden heldur her at FINA-pengarnir eru burturblakaðir, um stuðulin allíkavæl ikki kann føra til OL-luttøku, og tað kann man so diskutera. Talan er sambært Dryden um 5 lond, sum merkir at vit eru 20% av trupulleikanum.
Eg veit hvørki um maðurin er liðugur at skriva um hetta mál, ella um tað hevur nakran týdning fyri hvat fólk halda um politikkin hjá FINA. SwimNews er gott nokk ein tann størsta svimjiheimasíðan í heiminum, sum hevði til dømis 55.405 ‘pageviews’ í gjár, sambært mátingunum hjá Alexa. Men eingin sigur at fólk eru einig, bara tí at Dryden skrivar soleiðis. Vit føroyingar mugu bara royna at hava argumentini klár, ífall at onkur týðandi skuldi sett okkum somu spurningar.
Ella fáa okkum IOC-limaskap 🙂


text:
Tað gongur striltið hjá Fiskimálaráðnum og landsstýrismanninum at luta menningarkvoturnar út.
Nú eru 21 dagar síðani, at nevndin, sum var sett at gera eitt tilmæli um menningarkvotur, lat sítt tilmælið inn til Fiskimálaráðið, og tað er longri tíð enn umsøkjararnair fingu at skriva eina umsókn.
Landsstýrismaðurin valdi eisini at útseta uppboðssøluna av uppsjóvarfiski, soleiðis at tey feløg, sum fingu lut í menningarkvotunum, kundu hava møguleikan at vera við í kappingini, av tí at tey høvdu eitt munandi tryggari grundarlag at kappast á.
Men nú er tíðin við at ganga undan. Uppboðssølan skal vera týsdagin í næstu viku, og tað gevur so tríggjar gerandisdagar hjá nýggju aktørunum, at fáa sær fígging til vegar í sambandi við uppboðssøluna. Eisini skal havast í huga, at vit eru mitt í feriutíð. Um hendan gongdin heldur fram, verða tað somu aktørarnir, sum eru í vinnuni í dag, sum fáa størsta fyrimunin við at keypa, av tí at tey feløgini eru so væl fyri fíggjarliga.
Sum skilst er talan um umleið seks feløg av 38 umsóknum, sum skulu hava lut í menningarkvotunum.
Trupult er at skilja, at tað skal taka 21 dagar at viðgerða seks feløg. Orsøkin er helst ósemja í samgonguni um hvør skal hava part av menningarkvotunum ella, at tilmælið als ikki verður fylgt.
Men hvussu leingi kunnu nýggju aktørarnir bíða afturat. Leingi hevur ljóðað, at tað verður alment fyrsta dagin, hvør fær menningarkvotur. Eftir ætlan skuldi tað vera áðrenn ólavsøku, og tað eru skjótt tvær vikur síðani nú. Seinni hava fleiri dagfestingar verið frammi av ymskum politikarum, men landsstýrismaðurin í fiskivinnumálum segði í Degi og viku í síðstu viku, at hann ikki vildi seta eitt dato á enn. Men hann segði, at arbeiðið í Fiskimálaráðnum var í gongd, og at nú skuldi ognarskapurin og annað viðgerast soleiðis, at man við vissu at feløgini luku treytirnar, sum skuldi vera fyri at verða góðkendur.
Ætlanin við menningarkvotunum var millum annað, at gera tað lættari hjá nýggjum aktørum at koma inn í vinnuna, men hetta hevur hjálpt lítið - kanska heldur ein forðing, tí at arbeiðsgongdin hevur verið so drúgv.
Les eisini: Bjørn Kalsø: Nær ætlar Høgni Hoydal at luta menningarkvotur út
Les eisini: Menningarkvotur so skjótt viðgerðin er liðug


text:
BODYATTACK
Bjóða kroppinum av við okkara harðasta liði, BODYATTACK!
BODYATTACK er ein løtt koregrafi til stuttligan og
íblástrandi tónleik. Um tú heldur at BODYCOMBAT er strævið, so mást
tú eisini royna BODYATTACK. Vit nýta eingi amboð til BODYATTACK,
uttan bara eina yogamáttu til onkrar einkultar sangir. Allir
okkara undirvísarir í BODYATTACK eru útlærdir og góðkendir av Les
Mills, ið tryggjar tær ein professionellan undirvísara.
Úrslit: Betri heilsustøða og form, spentari musklar, vekt
lætni, betri rørslu


text:
Runavíkar Býráð hevur sitið á fundi í skúlanum í Funningi dastið av degnum og kvøldinum við. Hetta er annar arbeiðsfundurin í eina viku, hin varð hildin í Lamba skúla seinasta fríggjadag, har politikarar og embætisfólk hava sitið saman í einari tilgongd til tað, at snikka til fíggjarætlanina hjá kommununi fyri árið 2018.
Kl. 21.30 í kvøld var full semja um karmin, raksturin og íløgurnar fyri fíggjarárið 2018. 2. viðgerð av fíggjarætlanini verður á almenna býráðsfundinum týskvøldið hin 31. oktober, og tá fæst meiri at vita um, hvat liggur í semjuni, sum fekst í lag í Funningi í dag.
Býráðslimurin Jónhard Danielsen luttók á fundinum í Lamba, men hann fekk ikki tikið lut á fundinum ídag, nú hann er farin til skips aftur, tí er hann heldur ikki við á myndunum, sum eru tiknar í Funningi - á Brúnni og undir Ølvustovu - í dag.


text:
Bræv Paulusar ápostuls til Efesusmanna, kapittul 1
Heilsan
v1
Paulus, ápostul Krists Jesu við Guðs vilja, til teirra heilagu, sum eru í Efesus, og sum eru trúgvandi í Kristi Jesusi.
v2
Náði veri við tykkum og friður frá Guði, faðir várum, og Harranum Jesusi Kristi!
Paulus prísar Guði fyri frelsuna við Kristi til Jødar og heidningar
v3
Lovaður veri Guð og faðir várs Harra Jesu Krists, sum hevur vælsignað okkum við allari andligari signing á himnagrundum í Kristi,
v4
líkasum hann útvaldi okkum í honum, áðrenn grundvøllur heimsins varð lagdur, at vit skuldu vera heilagir og lýtaleysir fyri ásjón hansara,
v5
við tað at hann frammanundan í kærleika ætlaði okkum til at hava barnakor hjá sær sjálvum fyri Jesu Krists skuld, samsvarandi góðtokka vilja síns,
v6
til prís fyri dýrdar náði sína, sum hann náðaði okkum við í hinum elskaða,
v7
sum vit hava endurloysingina í við blóði hansara, fyrigeving syndanna, samsvarandi náðiríkidømi hansara,
v8
sum hann veitti okkum ríkliga í øllum vísdómi og viti,
v9
tá ið hann kunngjørdi okkum loyndardóm vilja síns, samsvarandi góðtokka sínum, sum hann frammanundan hevði sett sær fyri hjá sær sjálvum,
v10
um eitt húshald, sum hann vildi skipa, tá ið fylling tíðanna var komin, fyri aftur at sameina alt til eitt í Kristi, bæði tað, sum er í himlunum, og tað, sum er á jørðini, í honum,
v11
sum vit eisini hava fingið arvalut í eins og vit vóru ætlaðir til frammanundan, samsvarandi fyriskipan hansara, sum virkar alt eftir ráðagerð vilja síns,
v12
fyri at vit skuldu vera dýrd hansara til prís, vit, sum frammanundan høvdu sett vón okkara til Krists,
v13
sum eisini tit, tá ið tit hoyrdu sannleiksorðið, gleðiboðskapin um frelsu tykkara, sum eisini tit, tá ið tit tóku við trúgv, vórðu innsiglaðir í við heilagum anda, sum okkum var lovaður,
v14
hann sum er pantur um arv okkara, til endurloysingar av ognini, dýrd hansara til prís.
Paulus takkar fyri trúgv Efesusmanna og biður Guð um, at teir mega vaksa í trúnni
v15
Tess vegna havi eg eisini, síðan eg hoyrdi um trúgv tykkara á Harran Jesus og um kærleika tykkara til øll hini heilagu,
v16
ikki hildið uppat at takka fyri tykkum, tá ið eg minnist til tykkara í bønum mínum um,
v17
at Guð várs harra Jesu Krists, faðir dýrdarinnar, má geva tykkum vísdóms og opinberingar anda, so at tit fáa kunnugleika um hann,
v18
og upplýsa hjartans eygu tykkara, so at tit mega skilja, hvør tann vón er, sum hann hevur kallað tykkum til, hvør tann dýrdar ríkdómur er, sum hann ætlar okkum at arva millum teirra heilagu,
v19
og hvør hin ómetaligi stórleikin í mátti hansara er viðvíkjandi okkum, sum trúgva, samsvarandi kraftini í veldis megi hansara,
v20
sum hann sýndi í Kristi, tá ið hann vakti hann upp frá deyðum og setti hann við høgru hond sína á himnagrundum,
v21
høgt oman fyri eitt og hvørt magn og ráð og vald og harradømi og eitt og hvørt navn, sum nevnt verður, ikki eina í hesum heimi, men eisini í hinum komandi,
v22
og legði alt undir føtur hansara og gav kirkjuliðinum hann sum høvdið yvir øllum;
v23
og kirkjuliðið er likam hansara og fyllist av honum, sum sjálvur fyllir alt í øllum.


text:
Sverri Egholm
27.06.2017 - 19:55
Ítróttur > Ítróttur > Flogbóltur
Áland vann í kvøld flogbóltsdystin móti Føroyum 3-1. Ein sera javnur dystur, sum kundi farið báðar vegir, men sum hevur við sær, at Føroyar fáa tað sera trupult, tað sum eftir er av kappingini.
Vinnandi liðið í kvøld kom á fyrsta pláss og skal tíð spæla móti nummar tvey í hinum bólkinum. Føroyar blivu nummar tvey og skulu tí spæla hálvfinalu móti nummar eitt í hinum bólkinum - Sarema, sum higartil hevur vunnið allar sínar dystir trygt.
Føroyar løgdu annars út við at vinna fyrsta sett. Men taptu tey trý næstu. Men ein sera javnur dystur.
Sett úrslitini:
25-21
20-25
21-25
23-25
Síggj myndir frá dystinum her


text:
Tíðindaskriv frá Svimjisambandi Føroya
Í dag, mikudagin 7. apríl er Slóðaraskipanin hjá Svimjisamband Føroya aftur á vitjan í Sørvági. Hesuferð luttekur Pál Joensen eisini. Pál og venjarin Jón Bjarnason eru á veg til Suðurafrikanska meistarastevnuna, ið byrjar mánadagin. Men áðrenn farið verður á flog, fáa vágafólk møguleika at svimja og venja saman við Páli.
Tiltakið er ókeypis, og øll eru vælkomin, og við hesum tiltaki vónar Svimjisambandið at koma í samband við svimjiáhugaði í Vágunum og økja um svimjiáhugan.
Skráin er hendan:
kl. 15.00–16.00 Venjing og frálæra
kl. 16.00–17.00 Svimjikapping, Pál Joensen luttekur, allir luttakarar fáa prógv
kl. 17.15–18:00 Fundur um svimjing. Frásøgn, upplýsingar og annað svimjiprát.
Sørvágs Kommuna hevur víst hesum svimjidegi stóran vælvilja og latið hylin til hetta tiltak.
Svimjisambandið vónar at vágafólk møtir fjølment.
—
Vegna SSF
Jon Hestoy


text:
Pætur Albinus 11.01.2018 (23:32)
- Tað bleiv ov rótut
VÍF tapti í kvøld fyrsta dystin hetta kappingarárið, tá ið tað bleiv til 32-29-tap ímóti Kyndli í høllini á Hálsi í Havn.
Tað var seinastu løtuna av dystinum, at dysturin koppaði til heimaliðið. Ein av VÍF-leikarunum, Durita C. Jojic, heldur, at VÍF-spælið bleiv ov rótut.
Hoyr samrøðuna, sum Rás2 gjørdi við Duritu C. Jojic, við at trýsta á pílin undir myndini omanfyri.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jógvan Hugo Gardar
29.11.2014 - 14:46
12. mar 2013 vann Siumut, við Aleqa Hammond á odda, valið í Grønlandi. Nú er Hammond vrakað, og Kim Kielsen er formaður í Siumut, og hann megnaði at standa á odda fyri einum Siumut sum aftur vann valið, sum var í gjár.
Hesaferð gjørdist tó munandi javnari millum teir báðar størstu flokkarnar. Siumut fekk 34,3 prosent av atkvøðunum, meðan Inuit Ataqatiqiit fekk 33,2 prosent á øðrum plássi.
Triðflestar atkvøður fekk Demokratarnir við 11,8 prosentum, og nýggi flokkurin Partii Naleraq fekk 11,6 prosent.
Atassut fekk 6,5 prosent, meðan Partii Inuit fekk 1,6 prosent og kom ikki nærhendis minstamarkinum fyri at fáa tinglim valdan.
Bæði Siumut og IA fáa 11 tinglimir hvør, men av tí at Siumut fekk fleiri atkvøður, so verður tað Kim Kielsen sum sleppur at royna at byggja eina samgongu fyrst.
Her er endaliga úrslitið á valinum 28. november 2014:
Siumut: 34,3 procent
Inuit Ataqatigiit: 33,2 procent
Demokraterne: 11,8 procent
Partii Naleraq: 11,6 procent
Atassut: 6,5 procent
Partii Inuit: 1,6 procent
Onnur: 0,1 procent
Til samanberingar varð úrslitið á valinum til Inatsisartut/landstingið tann 12. mars 2013 hetta:
Siumut: 42,8 procent
Inuit Ataqatigiit: 34,4 procent
Atassut: 8,1 procent
Partii Inuit: 6,4 procent
Demokraterne: 6,2 procent
Kattusseqatigiit Partiiat: 1,1 procent
Onnur: 0,0 procent
Endalið býtið í atkvøðum sæst á valg.gl


text:
Tunga (flundruættin)
Microstomus kitt (Walbaum, 1792)
Stødd: Tunga verður í mesta lagi 67 cm long. Undir Føroyum sjáldan yvir 50 cm, vanliga 30-45 cm.
Dýpi: Hon er úr 20 metra dýpi niður á 220 metra dýpi.
Litur: Hon er brúnsprøklut, reydlig, við myrkum og ljósum flekkum og marmaralitum á bakinum. Hon er hvít blindumegin, tó hava summar nakað av baklitinum eisini blindumegin. Aloftast við reydligum fjaðrarondum.
Lýsing: Hon er høgravendur flatfiskur. Strikan er bert eitt sindur bogin yvir uggafjøðurina. Hon hevur eina ryggfjøður frá vinstra eyga aftur til klingruna, eina gotfjøður frá gotinum aftur til klingruna, smáar búkfjaðrar og smáar uggafjaðrar, nógv rundaðan stert og smáar roðslur. Hon hevur lítlan kjaft við lutfalsliga stórum granum, og kjaftklovin røkkur ikki aftur undir eygað. Tunga er sliputur og smeðin fiskur.
Eyðkenni: Hon hevur ikki pík við gotið. Lítlan kjaft. Reydligi marmaralitti farrin. Lítli bogin á strikuni.
Týdningur: Tunga verður nógv veidd og hevur góðan prís.
da: Rødtunge, en: Lemon sole, fr: Limande sole, ís: Þykkvalúra, no: Lomre, tý: Limande
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Flatfiskar Pleuronectiformes
14 ættir eru í flatfiskahópinum við 134 slektum og 678 sløgum.
Av hesum eru undir Føroyum 2 ættir við tilsamans 11 slektum og 11 sløgum:
Flatfiskarnir eru eyðkendir við teirra flata og asymmetriska kropskapi, har onnur síðan vendur upp og hin niður. Nýklakt yngul, ið livir uppi í sjónum, hevur vanligt fiskaskap, men eftir eina tíð sum yngul byrjar annað eygað at flyta seg yvir á hina síðuna, og fiskurin fær sítt flata skap. Á onkrum av flatfiskunum verður tó annað eygað verandi á kantinum á høvdinum. Yngulin byrjar nú at svimja á síðuni. Umleið samtíðis fer fiskurin niður á botnin at vera. Eygnasíðan fær dimman lit, og blindasíða ljósan. Teir hava eina langa ryggfjøður og eina langa gotfjøður. Fyri tað mesta liva teir sum botnfiskar, men eru tó uppi í sjónum viðhvørt, onkur sløg regluliga.
Í útheiminum eru onkur sløg, sum liva í feskum vatni. Við Føroyar er okkurt slag, sum fyri ein part er í feskum vatni og í blandingsvatni, men annars livir flatfiskur í sjónum.
***
Eitt sindur um flatfiskarnar
Undir Føroyum eru bæði vinstravendir og høgravendir flatfiskar.
Á vinstravendum flatfiski vendir vinstra lið upp, og á høgravendum flatfiski vendir høgra lið upp.
Allar kvoysurnar, glaskvoysa, norskakvoysa og hvasskvoysa, eru vinstravendar.
Allir hinir flatfiskarnir, hvassasprek, kalvi, svartkalvi, lálla, skrubba, tunga, ósaskrubba og reyðsprøka, eru høgravendir.
Eyguni eru tímegin, sum vendir upp.
Tann síðan, sum vendir upp, er altíð dimmari enn hin, og hon verður ofta nevnd bakið, hóast hon í veruleikanum er síða.
Onkuntíð hendir tað, at flatfiskur ikki vendir røttu síðuna upp, t.d. at ein kalvi vendir vinstru lið upp. Ein slíkur kalvi nevnist „rangur kalvi“.


text:
Fyrsta Mósebók, kapittul 39
Jósef í egyptiskari tænastu
v1
Men Jósef varð førdur til Egyptalands; og Egyptin Potifar, hirðmaður og lívvarðarhøvdingi hjá Fárao, keypti hann frá Ísmaelitunum, ið høvdu flutt hann hagar.
v2
Men Harrin var við Jósefi og læt alt eydnast væl fyri honum; og hann var í húsi harra síns Egyptans.
v3
Og húsbóndi hansara sá, at Harrin var við honum og læt alt, sum hann fekst við, hepnast honum.
v4
Tá fann Jósef náði í eygum hansara og tænti honum; og hann setti hann yvir húsi sínum og leit honum alt, sum hann átti, upp í hendur.
v5
Og frá teirri stund, sum hann hevði litið Jósefi til at hava umsjón yvir húsi sínum og øllum, sum hann átti, vælsignaði Harrin hús Egyptans fyri sakir Jósefs; og signing Harrans var yvir øllum, ið hann átti, bæði innanhýsis og uttanhýsis.
v6
Og hann leit Jósefi allar ognir sínar upp í hendur og hugdi ikki eftir honum í nøkrum uttan tí mati, sum hann skuldi eta. Men Jósef var bæði væl vaksin og fríður í ásjón.
Reina atferð Jósefs
v7
Seinnameiri bar so á, at kona húsbónda hans rendi eygum at Jósefi og segði við hann: «Kom og legg teg hjá mær!»
v8
Men hann bar seg undan og segði við konu húsbónda síns: «Sí, húsbóndi mín hyggur ikki eftir mær í nøkrum í húsinum, og alt, sum hann eigur, hevur hann litið mær upp í hendur;
v9
hann hevur ikki meiri vald her í húsinum enn eg, og ikki hevur hann synjað mær nakað uttan eina teg, av tí at tú ert kona hansara; hvussu kann eg tá gera hesa miklu misgerð og synda móti Guði?»
v10
Men tó at hon dag um dag bar hetta upp á mál við hann, vildi hann tó ikki eftirlíka henni til at leggja seg hjá henni ella hava samlag við hana.
v11
Men ein dagin, sum hann var farin inn í húsið at røkja starv sítt, og eingin av húsfólkinum var heima,
v12
tá treiv hon í skikkju hansara og segði: «Kom og legg teg hjá mær!» Men hann læt skikkjuna verða eftir í hond hennara og flýddi út á geilar.
v13
Tá ið hon nú sá, at hann hevði latið skikkju sína verða eftir í hondum hennara og var flýddur út á geilar,
v14
rópaði hon húsfólk sítt og segði við tey: «Hyggið her! Hann hevur fingið okkum henda Hebrean til tess at leiða skemd yvir okkum! Hann kom inn til mín og vildi leggjast hjá mær; men eg rópaði alt tað, eg var ment;
v15
og tá ið hann hoyrdi, at eg skar í at rópa, læt hann skikkju sína eftir seg hjá mær og flýddi út á geilar!»
Jósef verður settur í fangahús
v16
Hon læt nú skikkju hansara verða liggjandi hjá sær, til húsbóndi hansara kom heim aftur.
v17
Hon segði honum tá frá øllum hesum og mælti: «Hasin hebráiski trælurin, sum tú hevur fingið okkum, kom inn til mín til tess at leiða skemd yvir meg;
v18
men tá ið eg skar í at rópa, læt hann skikkju sína eftir seg her hjá mær og flýddi út á geilar!»
v19
Tá ið húsbóndi hansara hoyrdi konu sína siga sær frá øllum hesum og mæla fyri munni: «Soleiðis hevur trælur tín farið at móti mær!» tá tendraðist vreiði hansara.
v20
Og húsbóndi Jósefs tók hann og rindaði hann í myrkustovu, har sum kongsins fangar sótu. Soleiðis kom hann at sita í myrkustovu.
v21
Men Harrin var við Jósefi, so at hann fekk góða fólkaeydnu og vann sær tokka hjá fangavørðinum í myrkustovuni;
v22
tí setti fangavørðurin Jósef til at hava umsjón yvir øllum fangunum og læt hann skipa fyri øllum, ið teir skuldu gera.
v23
Fangavørðurin hugdi ikki eftir nøkrum av tí, sum Jósef hevði fingið litið til; tí at Harrin var við honum; og alt, sum hann fekst við, læt Harrin hepnast honum.


text:
Lærupláss á LÍV
- 29 May 2018
- - LÍV
LÍV søkir eftir tryggingarnæmingi
Okkara fremsta uppgáva er at veita kundunum eina tænastu, sum skapar álit og trúvirði. Saman við starvsfeløgunum á kundadeildini hevur tú ábyrgd av at veita bestu tænastu og loysnina til allar okkara kundar. Í lærutíðini kemur tú eisini at arbeiða á øðrum deildum í styttri tíðarskeið, soleiðis at tú fært innlit í øll virkisøkir á LÍV. Sum tryggingarnæmingur í størsta eftirlønarfelag í Føroyum fært tú sostatt alskyns framtíðarmøguleikar.
Vit vænta, at tú ert framsøkin, íðin og hevur sjálvstøðugt arbeiðslag. Harumframt vænta vit, at tú hevur góð samstarvsevni og vilja at læra. Útbúgvingargongdin er skipað í samstarvi við Forsikringsakademiet, men undirvísingin fer fram í Føroyum.
Tú fert at hava samband við kundar, og tí vænta vit, at tú ert væl fyri í talu og skrift, og at tað fellur tær lætt at samskifta.
Lærutíðin byrjar 1. september, og setanin er lønt sambært galdandi sáttmála við YTF.
Sum tryggingarnæmingur verður tú partur av kundadeild okkara. Útbúgvingin tekur tvey ár og gevur tær breiðan førleika innan tryggingar- og pensjónsøkið. Eftir lokna útbúgving sum tryggingar- næmingur eru góðir møguleikar fyri framhaldandi starvi og víðari útbúgving.
Um tú ynskir at gerast næmingur hjá okkum, er tað ein fortreyt, at tú hevur miðnámsprógv. Umsóknir við avritum av prógvum, CV og øðrum skjølum skulu sendast til:
LÍV
Kopargøta 1
Postsmoga 206
110 Tórshavn
ella liv@liv.fo
Umsóknir skulu vera okkum í hendi seinasta lagi 22. juni 2018. Allar umsóknir verða viðgjørdar í trúnaði.
Hevur tú okkurt at spyrja um í sam- bandi við starvið, ert tú vælkomin at seta teg í samband við Jan Jakobsen, janj@liv.fo ella 231110.
Her sæst um útbúgvingina:
https://www.forsikringsakademiet.dk/finanselev/
Í lærutíðini kemur tú eisini at arbeiða á øðrum deildum í styttri tíðarskeið, soleiðis at tú fært innlit í øll virkisøkir á LÍV.


text:
Seinni heimsbardagi
Seinni heimsbardagi (enskt: World War II, WW2) vardi frá 1. september 1939 til 2. september 1945. Eingi kríggj síðan hava verið so stór sum Seinni heimsbardagi. Seinni heimsbardagi kom í av ætlanum Hitlers at leggja onnur lond undir Týskland, í fyrsta lagi Eysturevropa.
Innihaldsyvirlit
Kríggið brestur á[rætta | rætta wikitekst]
Í 1936 tók Hitler avvápnaða Rínøkið. Í mars 1938 tvingaði hann Eysturríki at leggja saman við Týsklandi, og árið eftir tók hann fyrst landslutin Sudetaland í Kekkoslovakia. Seinni varð restin av Kekkia lagt undir Týskland, meðan Slovakia varð gjørt til sjálvstøðugt land. Bretland og Frakland róku eftirlætispolitikk, ið gav Hitler frið at gera hetta. 1. sept. 1939 leyp Hitler á Pólland. Frammanundan hevði hann gjørt sáttmála við Stalin um at býta Pólland teirra millum. Pólland hevði stóran her, men hann var ov illa útgjørdur og ov illa skipaður at standa seg ímóti týskarum. Hitler væntaði ikki, at Bretland og Frakland vildu koma Póllandi til hjálpar, men 3. sept. 1939 sendu tey Týsklandi krígsavbjóðing. Týskarar lupu á við stríðsvognadeildum og øðrum brynjaðum akførum, sum tóku seg langt inn í fíggindalandið. Í hølunum á teimum komu gonguherliðini, ið kringsettu stórar deildir av fíggindaherinum; álopsdeildirnar fingu stuðul frá stríðsflogførum. Hesin álopsháttur varð nevndur  > ella snarkríggj, og einki helt fyri týskarum í fyrstuni. Pólland gav seg undir seinast í september í 1939. Árið eftir leyp Hitler á Noreg og Danmørk í 9. apríl, og um somu tíð tók Bretland Føroyar og Ísland. Ein mánað seinni leyp Hitler á Niðurlond, Belgia og Frakland. Um miðjan juni 1940 høvdu øll hesi londini givið seg undir. Bretland var einsamalt eftir.
Hitler ætlaði at gera innrás í Bretlandi í 1940, og frá juli til september gjørdi hann áhaldandi loftálop á skip, flogvøllir, havnir og býir til tess at "lemja" bretska flogvápnið, Royal Air Force). Tað var nógv verri mannað enn týska flogvápnið Luftwaffe, men skeyt tvey týsk flogfør niður fyri hvørt bretskt flogfar, ið fórst, og noyddi Hitler at sleppa innrásini.
Beint fyri at Frakland gav seg undir, tóku bretskar og franskar herdeildir seg aftur til strondina við Dunkerque í Belgia, eftir tað at tær har vórðu vorðnar avbyrgdar í týska álopinum. Gjørt varð av at flyta tær um Ermarsund til Onglands. Hvørt einasta bretskt far varð nýtt at flyta 200 000 bretskar og 120 000 franskar hermenn í um sundið.
Um alt Evropa vórðu húski spjadd í allar ættir, og mangar milliónir gjørdust flóttafólk. Í Bretlandi vórðu børnini flutt úr býunum.
Í juni 1941 høvdu ásarveldini (Týskland og Italia) tikið Jugoslavia, Albania og Grikkaland og noytt Rumenia, Ungarn og Bulgaria at hjálpa sær. Og 22. juni leyp Týskland við allari megi á Sovjetsamveldið, hóast teirra ikki-álopssáttmála. Í september kringsettu týskar herdeildir Leningrad (nú St. Pætursborg), men megnaðu ongantíð at taka býin. Álopið steðgaði í desember, stutt frá Moskva, av harða vetrinum og russisku mótálopunum. Á fyrsta sinni vóru týskarar fyri øgiligum tapum.
USA kemur uppí[rætta | rætta wikitekst]
Samstundis lupu japanar á Pearl Harbour. Japan hevði ikki sent USA krígsavbjóðing, tá ið teir lupu á Pearl Harbor í Hawaii, sum var týdningarmesta herflotahavnin hjá USA í Kyrrahavinum. Fimm amerikonsk slagskip og 15 onnur skip vórðu søkt ella oyðiløgd. Beint eftir sendu Týskland og Italia USA krígsavbjóðing. Japan tók skjótt alt Landsynningsásia og hótti Avstralia og India.
Í 1940 hevði bardagin breitt seg til Norðurafrika, har italskar herdeildir í Libya lupu á Egyptaland, sum var undir bretskum yvirvaldi. Bretar róku italsku herdeildirnar aftur, og tað hevði við sær, at týskarar komu italiamonnum til hjálpar. Við Rommel herovasta á odda róku týskarar bretar aftur til Egyptalands. Bardagin stóð við, til bretskar herdeildir við Montgomery á odda vunnu avgerandi sigur í bardaganum við El Alamein í Egyptalandi í oktober-november 1942. Eftir tað tóku Montgomery og menn hansara seg skjótt tvørtur um Libya at sameina seg við amerikanskar og bretskar herdeildir, sum vóru farnar í land í Algeria og Marokko. Herurin hjá ásaveldunum varð avbyrgdur ímillum herar teirra sameindu og legði vápnini í mai 1943.
Í 1941 gjørdist Erwin Rommel (1891-1944) hægstur fyri týska herinum í Afrika. Hann gjørdist alt atfinningarsamari ímóti Hitleri og evnum hans at stíla fyri krígnum, og í 1944 stuðlaði hann samansvørjing ímóti Hitleri.
Í november 1942 høvdu Týskland og Italia tikið ræðið í meginpartinum í Evropa. Tað stóð nógv á Bretlandi og Sovjetsamveldinum, til USA kom upp í bardagan saman við teimum seinast í 1941.
Bardagin í Evropa gjørdi, at bretsk, fronsk og niðurlendsk hjálond í Asia og Kyrrahavi onga verju høvdu. Japanar lótu tað ikki fara aftur við borðinum, og í 1941 og 1942 tóku teir nógv lond og nógvar oyggjar í Kyrrahavi. Framgongdin hjá teimum sameindu á sjónavgerandi sigrar við Korallhav og við Midwayoy, báðir í 1942.
Holocaust[rætta | rætta wikitekst]
Árið 1943 gjørdist vanlagnuár fyri týskarar á næstan øllum hermótum, og tróttugu bumbuálopini á týskar býir og ídnaðarøki høvdu við sær, at teir viknaðu. Kortini hildu teir fram sum ongantíð áður at pína og myrða fangar í týningarlegunum í Týsklandi og í evropeisku londunum, teir høvdu hersett. Har sótu politiskir fangar úr øllum Evropa, og har vórðu jødar og aðrir fangar hóptýndir. Týningarlegurnar vóru miðdepil í nazistisku ætlanunum at týna jødarnar. Fleiri milliónir jødar vórðu noyddir at gera trælaarbeiði í týningarlegunum, har teir vórðu svøltaðir, píndir og at enda dripnir í gasskømrunum.
Týskarar tóku pólska høvuðsstaðin Warszawa í 1939. Jødarnir vórðu noyddir at búgva í einum lítlum býlingi í býnum, og hvønn dag gjørdu nazistarnir seg inn á teir. Í 1943 gjørdu jødarnir í Warszawa uppreistur ímóti týskarum. Næstan allir 40 000 jødarnir í býlinginum vórðu dripnir.
Kríggið endar[rætta | rætta wikitekst]
Í 1944 fóru týskarar at missa takið í Evropa. Sameinda innrásin í evropeiska meginlandið kom 6. juni í 1944, tá ið amerikanskar, bretskar, kanadiskar og aðrar herdeildir gjørdu landgongd á strondina í Normandínum undir amerikanska herovastanum Dwight D. Eisenhower. Eftir harðar bardagar fingu teir fótin fastan og brutu seg ígjøgnum týsku verndarvirkini. Meðan teir sameindu tóku seg fram í bardaganum, fingu teir dyggan stuðul frá mótstøðurørslunum í til dømis Belgia, Kekkoslovakia, Grikkalandi, Jugoslavia, Póllandi og handan hermótið í Sovjetsamveldinum. Í august gjørdu sameindar herdeildir landgongd í Suðurfraklandi og tóku seg norðureftir. Ein mánað seinni var næstan alt Frakland frælst. Í apríl 1945 høvdu herdeildirnar vestaneftir tikið seg so langt inn í Týskland, at tær møttu sovjetisku herdeildunum, ið komu eystaneftir. Týskland var fallið.
Í 1943 broyttist gongdin í Kyrrahavi, tá ið amerikanskar herdeildir tóku aftur nakrar oyggjar, og í 1944 tóku amerikanarar og bretar Filipsoyggjar og Burma aftur frá japanarum. Tíðliga í 1945 tóku amerikanarar japonsku oyggjarnar Iwojima og Okinawa. Hin 6. august tveitti eitt amerikanskt bumbuflogfar fyrstu kjarnorkubumbuna niður yvir japanska býin Hiroshima, og 80 000 menniskju lótu lív. Hitin frá spreingingini oyðilegði hús 7 km í radius úr spreingideplinum. Tríggir dagar seinni var aftur ein kjarnorkubumba tveitt, hesa ferð yvir Nagasaki. Harafturat sendi Sovjetsamveldið Japan krígsavbjóðing, og hetta noyddi Hirohito keisara at geva seg undir. 15. august 1945 løgdu japanarar vápnini. Annar heimsbardagi var av.
Eftir kríggið[rætta | rætta wikitekst]
Týskland gav seg treytaleyst undir teir sameindu 8. mai 1945. Eitt eftirlitsráð undir herovastunum hjá teimum trimum sterkastu sigursveldunum Eisenhower (USA), Montgomery (Bretland) og Sjukov (Sovjetsamveldið) tók valdið í Týsklandi. Týskland varð síðan býtt í fýra hersetingarøki, og USA, Bretland, Frakland og Sovjetsamveldið stýrdu hvør sínum øki. Ráðstevna í Potsdam í juli skuldi gera av framtíð Týsklands. Týski høvuðsstaðurin Berlin var fullkomiliga oyðilagdur, tá ið týskarar løgdu vápnini. Hitler hevði beint fyri sær í stjórnarskýli sínum. Sovjetisku herdeildirnar hersettu eystara part í Týsklandi, og USA, Bretland og Frakland hersettu vestara part. Berlin, ið er í eystara parti, varð býttur ímillum tey fýra sameindu veldini. Skjótt sást, at mótsetningarnir ímillum kommunistiska Sovjetsamveldið og vestanveldini var ógvuliga stórur.
Í november 1945 vórðu 21 av fremstu nazistisku oddamonnunum drignir fyri ein altjóða dómstól í Núrnberg í Týsklandi. Ákærurnar ímóti hvørjum einstakum vóru eitt ella fleiri av hesum málum: Krígssamansvørjing, krígsbrotsverk, brot á friðaravtalu og brotsverk ímóti mannaættini. Rættarmál vóru eisini ímóti nøkrum øðrum nazistaovastum afturat, helst ovastum í týningarlegunum og heryvirmonnum har. 11 av teimum 21 nazistunum vórðu dømdir til deyða og hongdir í Núrnberg. Aðrir fingu drúgva fongsulsrevsing, og bara tríggir vórðu fríkendir. Mangir nazistiskir krígsbrotsmenn flýddu.
Annar heimsbardagi kravdi um 50 milliónir mannalív. Sovjetsamveldið misti flest fólk - einar 20 milliónir (tíggju % av sovjetiska fólkinum). Fleiri milliónir sivilfólk doyðu í loftálopum og minst 10 milliónir í nazistisku týningarlegunum, av teimum vóru seks milliónir jødar. Uppaftur fleiri vórðu særd og gjørdust kryplingar bæði til likams og sálar ella mistu hús og heim og gjørdust flóttafólk.
Kríggið her heima[rætta | rætta wikitekst]
Annar heimsbardagi broytti fullkomiliga Føroya støðu politiskt og búskaparliga. Týskarar hersettu Danmark, og Føroyar vórðu hersettar av bretum, ið onkuntíð høvdu um 8000 hermenn her. Fleiri hundrað ára gamla sambandið við Danmark var nú púra kvett. Politiskar broytingar vóru neyðugar. Bráðfeingisstýrisskipan varð gjørd. Føroyar vórðu stýrdar av løgtingi og amtmanni í felag. Føroyska flaggið varð viðurkent. Búskaparligu broytingarnar vóru eisini stórar. Føroyski skipaflotin gavst í stóran mun at fiska og sigldi í staðin við ísfiski millum Íslands og Bretlands. Av tí sera lítla útboðnum á marknaðinum fleirfaldaðust prísirnir. Teir, ið sigldu við, vunnu gylt av pengum, og reiðararnir enn meir. Men sigling á krígshøvunum var vandafull, og 205 føroyingar lótu lív á krígsvøllum og vanlukkum á føroyskum og útlendskum skipum. At fiskurin ikki bleiv fiskaður og arbeiddur umborð og ikki kom upp á land í Føroyum til víðari virkingar, bar við sær stórt arbeiðsloysi. Bretska virksemið hjálpti tó nakað upp á tað. Bretar høvdu flotahavn á Skálafjørðinum og floghavn í Vágum. Sí eisini bretska hersetingin í Føroyum.


text:
Hald lagt á kokain umborð á Mærsk-skipi
Kolumbianska sjóverjan hevur funnið 1144 kg av reinum kokaini umborð á Cap San Tainaro, sum siglir undir reiðarínum, Hamburg Süd, og sum Mærsk aftur eigur. Skipið var á veg til Evropa.
Cap San Tainaro varð steðgað fyrrapartin fríggjadagin 21 fjórðingar úr Port of Barranquilla á veg til Caucedi í Dominikanska lýveldinum.
Skipið hoyrir til Hamburg Süd, sum Mærsk altso eigur, og kolumbianska løgverjan fann 1144 kg av kokaini í einari bingju umborð.
15 fólk vórðu handtikin. Óvist er, um nakar av manningini er millum tey handtiknu.
Kokainið, sum eftir “Clan Gulf-harkaliðið” eftir øllum at døma eigur, var á veg til Antwerpen í Beliga. Í Evropa hevði kokainið havt eitt virði uppá 425 milliónir krónur.
Kelda: Søfart


text:
Fríggjakvøldið 10.feb. skipaði MFS fyri poker-kapping í Føroya-húsinum í Keypmannahavn. Tiltakið var bert fyri limir, men høvið var eisini at tekna seg sum lim hetta kvøldið. Nógvir góðir vinningar vóru, m.a. var høvuðsvinningurin ein ferð við Atlantic Airways tur/retur til Føroyar. Eisini var møguleiki at vinna atgongumerkir til teir stóru festivalarnar í Føroyum í summar – G! –festivalin og Summar-festivalin. Afturvið øllum hesum var eisini whiskey/cognac – og sigarbarr umframt klavertónleikur, framførdur av argjamanninum Bárði Johannesen.
Tiltakið var væleydnað, og verður uttan iva endurtikið einaferð í framtíðini.
Íalt vóru 29 luttakarar, og kappingin vardi í uml. fíra tímar. Klokkan 23:45 var liðugt. Rógvi Joensen, sum er ein av MFS-ráðslimunum, streyk avstað við høvuðsvinninginum. Nr. 2 gjørdist eisini ein ráðslimur, Jóhan Pauli Helgason. Kristian Eli Andersen gjørdist nr.3 og á 4. Ólavur Kjølbro og 5. plássinum Oddur.
Eitt gott tiltak var at enda komið, og MFS vil hervið nýta høvi at takka øllum teimum, sum á ymiskan hátt stuðlaðu tiltakinum. Bæði sponsorum og luttakarum.


text:
Sjóvar kommuna eigur nakrar kettufellur, ið hava verið lántar út, tá ymisk økir í kommununi hava verið plágað av kettum.
Tíverri hevur skrásetingin ikki verði nóg góð, tá hesar kettufellur eru lántar út, og tískil vita vit ikki hvar allar fellurnar eru.
Tí heita vit á fólk, ið hava eina kettufellu hjá Sjóvar kommunu standandi, ella vita hvar ein slík stendur, um at boða kommununi frá hesum. Hetta kann gerast við at ringja á tlf. 232726.
Tær kettufellur ið eru lántar út og ikki verða brúktar meir, vilja vit sjálvandi hava inn aftur.
Sjóvar kommuna.


text:
- Tíðindi, mentan og ítróttur
Tingið skal taka støðu
Tak niður
Løgtingsumsitingin mælir til at burturvísa uppskotinum um stjórnarskipan. Løgfrøðingar hjá løgtinginum siga, at uppskotið ber brá av, at tað ikki er gjøgnumarbeitt, og at tað ikki er í samsvar við tingskipanina.
SÍ EISINI: Mæla til at burturvísa stjórnarskipanini
Men Páll á Reynatúgvu, løgtingsformaður, sigur, at formannskapurin fer ikki at burturvísa uppskotið.
Tingið skal gera av, um málið skal vinna frama í skipanini ella ikki, sigur hann.
- Man kann siga, hetta er býtt upp í tríggjar lutir, um man so má siga. Tað er arbeiðið hjá umsitingini, og so er tað arbeiðið hjá formansskapinum, og so er tað støðutakanin hjá løgtinginum. Niðurstøðan hjá formansskapinum er, at formansskapurin tekur undir við uppritinum frá umsitingini í tinginum, og mælir tinginum at taka støðu í málinum.
Samsvarar ikki við verandi tingskipan
Uppskotið um stjórnarskipan er brot á tingsskipanina, og sambært tingskipanini skal løgtingsformaðurin mæla til at burturvísa uppskotið eftir at hava fingið samtykkið frá formansskapinum.
- Vit taka støði í uppritinum frá umsitingini, men vit meta, at tað er rætt, at tað er tingið sjálvt, sum sleppur at gera av, um tað skal vera eitt nei ella eitt ja. Soleiðis sigur Páll á Reynatúgvu, ið kallar orðingina meira neutrala enn umsitingin mælir til.
Les uppritið frá umsitingini her.
Sí eisini


text:
- Tíðindi, mentan og ítróttur
Undrast yvir fráboðanina hjá løgmanni
Føroya Pedagogfelag undrast yvir, at Aksel V. Johannesen, løgmaður, í Degi & Viku týskvøldið boðaði frá, at nýggja útbúgvingin til hjálparfólk á námsfrøðiliga økinum fer at liggja væl í Suðuroynni.
Limir í felagnum hava boðað frá, at um útbúgvingin verður lagd í Suðuroynni, loysir tað seg eins væl hjá teimum at fara av landinum at lesa.
Tað sigur Jógvan Philbrow, formaður í Føroya Pedagogfelag.
- "Vit hava fleiri limir, sum hava sett seg í samband við okkum, sum hava víst á, at um útbúgvingin liggur ov langt frá teimum, so gevur útbúgvingin onga meining fyri tey", sigur Jógvan Philbrow.
- "Tað er líka lætt hjá teimum at fara aðrastaðni av landinum at taka eina tílíka útbúgving", sigur Jógvan Philbrow.
Sí eisini